Solat Jumaat pertama di Masjid Aya Sofia, hari kemenangan Islam

“MULAI sekarang, kita akan memasuki Aya Sofia bukan lagi dengan sekeping tiket, tetapi dengan berwudhu’!”

Jumaat 3 Zulhijjah bersamaan 25 Julai 2020 adalah antara hari-hari bersejarah bagi umat Islam.

Antara 532 dan 537 SM, Aya Sofia dibina sebagai sebuah gereja terbesar (Cathedral) atas arahan Justinian, Maharaja Empayar Bizantium (Byzantine).

1000 tahun kemudian (1453), kota Konstantinople jatuh ke tangan umat Islam di bawah pimpinan Sultan Muhammad Al Fatih, Khalifah Uthmaniyah.

Aya Sofia bertukar menjadi masjid dan menjadi model kepada masjid-masjid lain seperti Masjid Sultan Ahmed (Masjid Biru di Istanbul), Masjid Sehzade, Masjid Suleymaniye dan Masjid Rustem Pasha.

Maha benarlah sabda Rasulullah s.a.w:

لَتُفْتَحَنَّ الْقُسْطَنْطِينِيَّةُ، فَلَنِعْمَ الأَمِيرُ أَمِيرُهَا، وَلَنِعْمَ الْجَيْشُ ذَلِكَ الْجَيْشُ

“Sungguh Kostantinopel akan dibebaskan, sebaik–baik amir adalah amirnya dan sebaik–baik pasukan adalah pasukan tersebut,”

Selama lebih 500 tahun, Aya Sofia adalah masjid bagi umat Islam Turki.

Pada tahun 1935, kerajaan Turki moden di bawah pimpinan Mustafa Kamal telah mengubah status masjid Aya Sofia kepada sebuah muzium.

Pada 10 Julai 2020 bersamaan 19 Zulkaedah, Aya Sofia dikembalikan kepada fungsi asalnya sebagai sebuah masjid.

Kini dan pada hari ini, solat Jumaat yang pertama sejak menjadi muzium, Masjid Aya Sofia akan didirikan dan dipenuhi puluhan ribu umat Islam Turki untuk mendengar Khutbah dan Solat Juma’at yang cukup bersejarah dan paling bermakna.

Meskipun keputusan bersejarah ini dibantah dan diterima dengan penuh kebencian oleh musuh-musuh umat Islam di Barat dan Timur, (dan tidak ketinggalan oleh segelintir umat Islam yang sudah rosak pemikiran mereka), ia adalah satu berita gembira yang ditunggu-tunggu oleh umat Islam di seluruh dunia.

Hakikat bahawa Solat Jumaat pertama di Aya Sofia akan didirikan dalam bulan Zulhijjah yang diberkati ini telah melipatgandakan kegembiraan bagi umat Islam dan seharusnya disyukuri dengan Tahmid, Tahlil dan Takbir.

Allahu Akbar Walillahil Hamd!

Pembebasan Masjid Al Aqsa.

Kegembiraan ini bagaimanapun tidak akan melalaikan kita semua dari mengingati akan Masjid Al Aqsa yang masih lagi dijajah oleh tentera pengganas Zi*nis Isr*el yang terkutuk itu.

Pembebasan Masjid Al Aqsa tetap menjadi keutamaan buat umat Islam.

#MasjidAyaSofia
#PembebasanMasjidAlAqsa

Pengerusi Ikatan Peguam-Peguam Muslim Malaysia (iPeguam)
Mohd Luttfi Abd Khalid

*************
https://www.bharian.com.my/dunia/asia/2020/07/714280/presiden-turki-dijangka-tunai-solat-jumaat-pertama-di-hagia-sophia


Polis Selangor terima tiga laporan berhubung kumpulan The 1975

KUALA LUMPUR, 5 Muharam 1445H, Ahad – Polis menerima tiga laporan berhubung kelakuan dan kenyataan biadab kumpulan dari United Kingdom The 1975 di Festival Good Vibes 2023, hari ini.

Ketua Polis Selangor, Datuk Hussein Omar Khan berkata ketiga-tiga laporan itu diterima pihak Ibu Pejabat Polis Daerah Lapangan Terbang Antarabangsa Kuala Lumpur (KLIA).

“Justeru itu, pihak polis telah menjalankan siasatan dengan memanggil pihak-pihak terlibat dan kes telah disiasat di bawah Seksyen 509 Kanun Keseksaan, Seksyen 504 Kanun Keseksaan dan Seksyen 14 Akta Kesalahan Kecil.

“Orang ramai diingatkan agar tidak membuat sebarang spekulasi yang boleh menimbulkan salah faham dalam kalangan masyarakat,” katanya dalam kenyataan malam tadi.

Beliau berkata pihak polis juga menyokong penuh keputusan Kementerian Komunikasi dan Digital (KKD) dan Majlis Perbandaran Sepang untuk membatalkan festival tersebut serta-merta atas faktor keselamatan.

Terdahulu, persembahan kumpulan The 1975 itu dihentikan susulan tindakan biadab vokalisnya Matty Healy yang menyentuh sensitiviti masyarakat Malaysia dan memperlekehkan undang-undang negara pada Festival Good Vibes yang berlangsung di Litar Antarabangsa Sepang, Selangor, pada Jumaat.

Terdahulu, Fahmi hari ini mengarahkan supaya penganjuran Festival Good Vibes 2023 yang masih berbaki hingga esok dibatalkan serta-merta.

Menerusi catatan di Facebook semalam, Fahmi berkata pendirian Kerajaan Perpaduan adalah jelas dan tidak akan berkompromi terhadap mana-mana pihak yang mencabar, memperlekeh serta melanggar undang-undang Malaysia. – Bernama


Polis kesan pemilik kenderaan tabur paku di jalan raya

IPOH, 10 Ramadan 1444H, Sabtu – Polis sedang mengesan pemilik kenderaan Nissan Almera dengan nombor pendaftaran AJK 869 bagi membantu siasatan berhubung insiden menabur paku di atas jalan seperti yang tular di sosial media sejak semalam.

Ketua Polis Daerah Batu Gajah, ACP Mohamad Roy Suhaimi Sarif berkata, insiden berkenaan dipercayai berlaku di kawasan lampu isyarat Jalan Ipoh-Lumut, Pusing dekat Batu Gajah.

“Polis menerima satu laporan polis daripada pengguna jalan raya yang memaklumkan tayar keretanya bocor selepas melalui jalan berkenaan.

“Bahagian Siasatan Jenayah Ibu Pejabat Polis Daerah (IPD) Batu Gajah telah membuka kertas siasatan dan kes disiasat di bawah Seksyen 427 Kanun Keseksaan kerana melakukan khianat,” katanya dalam kenyataan hari ini.

Menurutnya orang ramai yang mempunyai sebarang maklumat boleh menghubungi Pegawai Penyiasat Jenayah, Inspektor Siti Ramlah Abdullah di talian 016-7676287 atau Bilik gerakan IPD Batu Gajah di talian 05-3654322 atau 05- 3629050.

Sejak semalam tular di sosial media satu rakaman video berdurasi 24 saat yang dirakam oleh pemandu kenderaan lain, memaparkan pemandu kereta itu menabur paku di persimpangan jalan raya dari tingkap kenderaan berkenaan. – Bernama


Konflik MN: Elitis PAS sudah terpisah dari realiti akar umbi

BANGI, 30 Syaaban 1442H, Isnin – Semangat Muafakat Nasional (MN) bakal diterjemahkan kepada kerjasama politik di peringkat akar umbi antara UMNO dengan PAS di Pahang.

Demikian kata veteran UMNO, Tan Sri Shahrir Abd Samad tatkala PAS sepakat untuk terus mengukuhkan kerjasama dalam Perikatan Nasional (PN) bagi menghadapi Pilihan Raya Umum ke-15 (PRU15).

Beliau berkata, ia terbit dari keikhlasan hati ahli dan pemimpin peringkat akar umbi kedua-dua buah parti politik itu.

“Keikhlasan ke arah perpaduan dan muafakat ummah meletakkan pemimpin elit PAS yang berada di bilik-bilik berhawa dingin di Putrajaya, Publika dan Kuala Terenganu benar-benar jauh menyepi dari realiti akar umbi mereka sendiri.

“Alhamdulillah. Tahniah kepada kepimpinan UMNO dan PAS negeri Pahang. Sekali lagi Pahang mendahului dengan keikhlasan ke arah perpaduan dan penyatuan ummah dan menolak kerakusan elit!,” katanya dalam kenyataan di Facebook, hari ini.

Beliau turut memuat naik kenyataan Pengerusi Badan Perhubungan UMNO Pahang, Datuk Seri Wan Rosdy Wan Ismail berhubung Jentera Muafakat Nasional Maran.

Dalam kenyataan yang dimuat naik semalam, Wan Rosdy berkata, beliau melihat langkah menyatukan dua parti politik terbesar di Malaysia itu adalah sesuatu yang sangat penting demi bangsa dan agama.

“Oleh yang demikian, di negeri Pahang ini saya berusaha sehabis baik untuk mengharmoni dan menjaga Muafakat Nasional antara UMNO dan PAS terus kekal.

“Di Maran pada malam ini pula, adalah pelancaran jentera yang pertama dan insya-Allah, kita akan meneruskan ke daerah-daerah lain juga,” katanya.


Thailand bakal gabung vaksin AstraZeneca-Sinovac

BANGKOK, 2 Zulhijjah 1442H, Isnin – Thailand bakal mengubah strategi imunisasi besar-besarannya merangkumi pemberian suntikan dos kedua vaksin AstraZeneca selepas menerima dos pertama vaksin Sinovac, kata menteri kesihatan.

Keputusan itu diambil setelah ratusan pekerja perubatan dijangkiti COVID-19 walaupun diberi vaksin sepenuhnya dengan Sinovac.

Daripada dua suntikan Sinovac pada asalnya, orang ramai kini akan menerima vaksin AstraZeneca selepas menerima suntikan pertama Sinovac.

Pekerja kesihatan yang sudah diberi vaksin sepenuhnya dengan Sinovac juga akan menerima dos vaksin tambahan atau booster (penggalak) ketiga.

Dos tambahan itu antara vaksin AstraZeneca, atau vaksin mRNA seperti Pfizer/BioNTech.

Dos ketiga ini akan diberikan tiga hingga empat minggu setelah suntikan Sinovac kedua mereka, kata Jawatankuasa Penyakit Berjangkit Nasional negara itu pada Isnin.

AstraZeneca kini adalah satu-satunya vaksin selain Sinovac yang ada di negara itu, dengan suntikan Pfizer/BioNTech yang disumbangkan oleh Amerika Syarikat (AS) akan tiba dalam masa terdekat.

Thailand pertama kali menerima vaksin Sinovac dari China dan mula memberikan suntikan kepada pekerja kesihatannya pada bulan Februari.

Pada hari Ahad, Kementerian Kesihatan mengatakan lebih 677,000 kakitangan perubatan yang diberi vaksin sepenuhnya dengan Sinovac, 618 dijangkiti antara April dan Julai.

Seorang jururawat telah meninggal dunia dan seorang kakitangan perubatan masih dalam keadaan kritikal.

Menurut kajian yang diterbitkan dalam New England Journal of Medicine, Sinovac mempunyai kadar keberkesanan 65.9 peratus terhadap COVID-19, 87.5 peratus mencegah kemasukan ke hospital dan 86.3 peratus berkesan untuk mencegah kematian.

Thailand ketika ini berada di tengah-tengah peningkatan jangkitan baru, melaporkan rekod tertinggi 9,418 pada hari Ahad. Angka kematian untuk hari sebelumnya pula berjumlah 91 orang.

Hospital Phyathai menawarkan 1,800 slot vaksinasi untuk satu suntikan Moderna dengan harga 1,650 baht Thailand (RM211.69) melalui Shopee.

Secara keseluruhan, Thailand telah mencatat lebih dari 330,00 kes COVID-19 dan 2,711 kematian sejak awal wabak menular pada tahun 2020.

Terdapat kebimbangan bahawa peningkatan kes di banyak negara Asia Tenggara disebabkan oleh penyebaran varian Delta yang menular, pertama kali ditemui di India. – Agensi


PAS cabar Zahid berundur jika BN-PH kalah PRN

BANGI, 3 Zulkaedah 1444H, Selasa – PAS mencabar Timbalan Perdana Menteri, Datuk Seri Ahmad Zahid Hamidi untuk berundur secara terhormat sekiranya Barisan Nasional (BN) dan Pakatan Harapan (PH) kalah Pilihan Raya Negeri (PRN) di enam negeri tidak lama lagi.

Perkara itu disuarakan Ketua Penerangan PAS Pusat, Khairil Nizam Khirudin sebagai membalas kenyataan Ahmad Zahid sebelum ini yang mencabar Perikatan Nasional (PN) untuk menggunakan PRN sebagai kayu pengukur sokongan rakyat.

“PAS memandang serius cabaran Timbalan Perdana Menteri, Datuk Seri Ahmad Zahid Hamidi agar Pengerusi PN menggunakan Pilihan Raya Negeri sebagai kayu ukur sokongan rakyat.

“Andai PH-BN tersungkur, TPM perlu berundur secara terhormat,” katanya dalam kenyataan, hari ini.

Menurut Khairil, Pilihan Raya Umum ke-15 (PRU15) membuktikan Barisan Nasional (BN)-UMNO merekodkan keputusan terburuk dalam sejarah kerana hanya tinggal 30 kerusi Parlimen sahaja.

Bahkan, katanya, UMNO sendiri hanya memiliki 28 kerusi Parlimen dan jumlah itu adalah pencapaian terburuk buat Ahmad Zahid selaku presiden parti berkenaan.

“Dengan pelbagai isu yang menyakitkan rakyat melingkari kerajaan PH-BN dan tunduknya UMNO kepada DAP, pastinya ahli UMNO akan mengalih sokongan kepada PN.

“Peralihan sokongan ini juga ditambah dengan perbalahan pembahagian kerusi antara UMNO dan DAP di beberapa negeri hingga ramai ahli UMNO kini bertekad menentang UMNO secara terbuka.

“PAS yakin kemelut yang berlaku dalam PH-BN selain kelemahan pentadbiran Perdana Menteri yang terlalu ketara akan dihukum rakyat dalam PRN ini,” katanya.

Ahad lalu, Ahmad Zahid mencabar Pengerusi PN, Tan Sri Muhyiddin Yassin untuk menggunakan PRN sebagai platform bagi menentukan tahap sokongan rakyat.

“Saya ucapkan selamat maju jaya kepada beliau dan gabungan parti beliau. Marilah kita sama-sama membuktikan pada keputusan PRN di enam negeri nanti, siapakah yang lebih diterima rakyat,” kata Zahid.


Nooh Gadut Pengerusi Jawatankuasa Muzakarah MKI baharu

SHAH ALAM, 17 Muharam 1444H, Isnin – Bekas Mufti Johor Datuk Nooh Gadut dilantik sebagai Pengerusi Jawatankuasa Muzakarah Majlis Kebangsaan Bagi Hal Ehwal Agama Islam Malaysia (MKI) yang baharu.

Menerusi hantaran di Facebook, Selangor Royal Office memaklumkan pelantikan tersebut mendapat perkenan daripada Sultan Selangor Sultan Sharafuddin Idris Shah dan berkuat kuasa bermula 30 Jun 2022 sehingga 29 Jun 2024.

“Hari ini, Baginda selaku Pengerusi MKI berkenan mengurniakan watikah pelantikan di Istana Bukit Kayangan, Shah Alam dan menyaksikan majlis serah tugas daripada mantan Pengerusi Jawatankuasa Muzakarah MKI, Datuk Wan Zahidi Wan Teh yang juga Mufti Perak,” menurut kenyataan itu.

Nooh memegang jawatan sebagai Mufti Johor yang ke-11 pada 1999 hingga 2008. – Bernama


Pejuang naik taraf pusat tahfiz, pondok di Temerloh jika diberi mandat

Oleh Ainul Illia Meor Suzurudin

TEMERLOH, 16 Rabiulakhir 1444H, Jumaat – Menaik taraf institusi pondok dan pusat tahfiz sekitar Temerloh antara hasrat utama Haji Aminuddin Yahaya sekiranya diberi mandat pada Pilihan Raya Umum ke-15 (PRU15) nanti.

Banyak institusi pondok dan pusat tahfiz di Temerloh tidak dibangunkan oleh mana-mana pihak, yang mana bergerak atas inisiatif dan dana sendiri.

“Di sini dan sekitarnya memang banyak madrasah, pondok dan pusat pengajian Islam yang rata-ratanya perlukan pembelaan.

“Kita berhasrat untuk naik taraf institusi pondok dan pusat tahfiz dari segi infrastruktur dan kemudahan. Inj fokus saya jika diberi peluang di kerusi P.088 Temerloh,” katanya.

Selain itu, Aminuddin juga mahu mewujudkan pusat mediasi masyarakat pelbagai kaum di kawasan Temerloh.

Katanya, hubungan antara kaum sangat penting, jadi pusat ini akan menjadi tempat pertemuan semua kaum untuk bergaul dengan lebih baik.

“Kita mahu masyarakat bekerjasama untuk membangunkan Temerloh dengan lebih harmoni dan bahagia sekali gus mendapat manfaat hasil pembangunannya,” kata Aminuddin yang juga Pengerusi Gerakan Tanah Air (GTA) Pahang.

Pada masa sama, beliau juga berhasrat mewujudkan lebih banyak pusat rekreasi sekitar Temerloh untuk memberi ruang kepada keluarga dan belia untuk beriadah dan bersosial.

“Kita mahu menambahkan lagi tempat-tempat menarik untuk mereka datang bersantai.

“Kita akan mewujudkan fasiliti untuk anak muda seperti taman-taman rekreasi, gelanggang sukan seperti futsal, badminton, bola jaring dan sebagainya,” katanya.

Aminuddin berkata, semua impian ini dapat dapat dilaksanakan sekiranya beliau dan calon-calon Pejuang di tiga Dewan Undangan Negeri (DUN) iaitu Lanchang, Kuala Semantan dan Mentakab berjaya diangkat menjadi pemimpin kawasan tersebut.

“Kita tak menjanjikan bulan dan bintang tuan-tuan. Kita menjanjikan perkara yang kita boleh buat, praktikal dan sesuai dengan orang di Temerloh ini, insya-Allah.

“Pantau kami tuan-tuan. Kalau kami tak buat kerja, datang ‘complain’, laksanakan demonstrasi besar-besaran.

“Saya akan pastikan semua DUN kami buat kerja, membantu tuan-tuan dan puan-puan. Kalau kami buat kerja undi kami sekali lagi pada PRU16,” seloroh Aminuddin.


Gugurkan menteri tak ‘perform’, rakyat nak pemimpin kaya idea

Oleh Zuhayati Yazid

BANGI, 19 Rabiulawal 1445H, Khamis – Jika sebelum ini isu ayam, telur dan minyak masak menghimpit kebanyakan rakyat, kini kenaikan harga beras pula meresahkan semua pihak khususnya golongan B40.

Kegagalan dalam mengurus dan mengawal bekalan terutama makanan asasi menyebabkan rakyat terus terbeban  dengan peningkatan kos sara hidup yang tidak menentu.

Persoalannya, apakah menteri yang bertanggungjawab menguruskan perkara ini gagal?

Felo Majlis Profesor Negara, Datuk Dr Jeniri Amir berpendapat, Menteri Pertanian dan Keterjaminan Makanan, Datuk Seri Mohamad Sabu wajar diganti dengan individu lain yang lebih sesuai dan berpengalaman.

Beliau berkata, Mohamad Sabu tidak mampu menguruskan portfolio yang diamanahkan, maka seharusnya jawatan yang galas ketika ini diserah kepada individu yang lebih progresif dalam menangani masalah rakyat.

“Kita memerlukan menteri yang dinamik, cekap dan ‘kaya’ dengan idea dalam menangani masalah rakyat yang makin terhimpit.

“Sebagai individu penting yang memegang portfolio berat seperti ini, Mohamad sepatutnya menampilkan idea-idea bernas supaya rakyat tak terus terbeban.

“Sebab itu penting dalam mana-mana portfolio untuk melantik menteri yang mempunyai kepakaran yang relevan,” katanya kepada Ismaweb.net, hari ini.

Dr Jeniri berkata, latar belakang pendidikan Mohamad sebelum ini yang mengambil bidang kulinari dan tidak berjaya menamatkan pengajian berkenaan mempengaruhi keyakinan rakyat terhadap beliau ketika mengendalikan masalah negara.

“Hakikatnya apa saja alasan sekarang, kita memang perlukan menteri yang mempunyai latar belakang yang sesuai,” katanya.

Dr Jeniri menjelaskan, pemilihan menteri haruslah memiliki kepakaran dalam bidang yang dipertanggungjawabkan, bukan dipilih berdasar kepentingan politik dan peribadi.

Seandainya, tiada individu yang layak dalam Kabinet, kumpulan Senator dan dalam kalangan profesional berkelayakan boleh ‘diangkat’ menjadi menteri.

“Perkara ini perlu dilihat sebagai amalan normal dan pernah berlaku di zaman pemerintahan Tun Dr Mahathir Mohamad apabila melantik Tan Sri Musa Mohamad daripada Universiti Sains Malaysia sebagai Menteri Pendidikan.

“Jadi tak salah apabila amalan itu dikembalikan semula demi kepentingan rakyat selain menjaga imej dan kredibiliti pimpinan hari ini,” katanya.

Sebelum ini, Datuk Seri Dr Ahmad Zahid Hamidi memberi bayangan rombakan Kabinet bawah pimpinan Perdana Menteri, Datuk Seri Anwar Ibrahim, berkemungkinan akan berlaku dalam masa terdekat.

Timbalan Perdana Menteri berkata, antara sebabnya ialah berlaku kekosongan jawatan Menteri Perdagangan Dalam Negeri dan Kos Sara Hidup susulan kematian penyandang, Allahyarham Datuk Seri Salahuddin Ayub.

Bagaimanapun terdapat gesaan daripada parti perkauman MCA supaya Datuk Seri Anwar Ibrahim melepaskan jawatan sebagai Menteri Kewangan untuk memberi tumpuan kepada pentadbiran negara.

Timbalan Ketua Pemuda MCA, Mike Chong juga dilaporkan mendesak supaya menggugurkan Menteri Ekonomi, Rafizi Ramli dan Mohamad Sabu dari portfolionya kerana didakwa hanya menimbulkan kontroversi dan gagal melaksanakan tugas.


Rais Yatim mahu keabsahan Ismail Sabri di Dewan Rakyat disegerakan

KUALA LUMPUR, 14 Muharram 1443H, Isnin – Undi percaya terhadap Perdana Menteri, Datuk Seri Ismail Sabri Yaakob perlu dilakukan segera untuk mengelakkan sebarang pertikaian berlaku, gesa Tan Sri Dr Rais Yatim.

Yang Dipertua Dewan Negara itu berkata, keabsahan ini perlu dilakukan supaya tidak ada lagi mana-mana pihak yang boleh mempertikai kepemimpinannya.

“Perlu disahkan melalui majoriti dalam Parlimen kerana tidak akan habis hanya dengan melihat Akuan Bersumpah (SD) yang dilihat oleh pihak tertentu. Ia mesti diabsahkan dalam Dewan Rakyat.

“Walaupun ada orang yang kata tidak perlu, tetapi adalah amat baik prosedur di Parlimen digunakan untuk mengesahkan apa yang diputuskan oleh Yang di-Pertuan Agong.

“Jadi, bila Agong titahkan supaya keabsahan ini dibuat di Dewan Rakyat, bila tidak ikut banyaklah lidi yang bercabang, susah nak menyapu. Itu perumpamaannya,” katanya seperti dilapor UtusanTV.

Beliau berkata, tindakan itu perlu disegerakan supaya situasi sewaktu kepimpinan bekas Perdana Menteri, Tan Sri Muhyiddin Yassin tidak berulang.

“Patutnya ia tidak diulangi apa yang dibuat dulu,” kata Rais.

Beliau berkata, Parlimen kini hanya menunggu pemakluman daripada Ketua Majlis berhubung tarikh pembukaan sidang Dewan Rakyat dan Dewan Negara.

“Dulu kita jadualkan 6 September ini dan bersidang selama dua minggu. Sekarang terserah kepada kerajaan baharu sama ada mahu meneruskan sesi itu atau pinda tarikh.

“Kalau dipinda sekalipun, tarikh itu tidak boleh jauh sangat dari tarikh yang dianjurkan takwim. Biasanya lewat seminggu atau 10 hari dan harus bermula dengan Isnin.

“Saya percaya bila barisan Kabinet selesai, bahagian Kabinet ini yang akan menguruskan atur cara Parlimen yang hendak dijalankan,” katanya.


Jumlah jawatan sektor ekonomi turun 0.4 peratus suku kedua 2021

KUALA LUMPUR, 3 Muharram 1443H, Khamis – Jumlah jawatan dalam sektor ekonomi berkurang 0.4 peratus kepada 8.35 juta pada suku kedua 2021, menurut Jabatan Perangkaan.

Ketua Perangkawan, Datuk Seri Dr Mohd Uzir Mahidin berkata, berbanding suku tahun sebelumnya, jumlah jawatan terus menurun sebanyak 0.9 peratus (suku pertama 2021: -0.4 peratus) yang menunjukkan momentum pemulihan yang tidak menentu dalam permintaan buruh berikutan impak krisis kesihatan yang berpanjangan dan langkah pencegahan yang dilaksanakan sejak Mac 2020.

“Berikutan peningkatan kes harian baharu COVID-19 pada suku ini, langkah-langkah pencegahan yang lebih ketat telah dilaksanakan mulai pertengahan Mei yang mengehadkan waktu operasi perniagaan dan hanya perkhidmatan penting dibenarkan beroperasi.

“Ini seterusnya digambarkan oleh penurunan sebanyak 0.5 peratus jawatan diisi yang merekodkan 8.17 juta jawatan pada suku kedua 2021 (suku kedua 2020: 8.21 juta),” katanya dalam kenyataan hari ini.

Mohd Uzir berkata, pada suku tahun ini, bilangan kekosongan jawatan dalam sektor ekonomi adalah 178,000, meningkat 5.0 peratus disebabkan asas bilangan rendah yang direkodkan pada suku kedua 2020 (169,500).

Bilangan kekosongan jawatan juga kekal lebih rendah daripada purata 200,000 kekosongan jawatan yang direkodkan dalam tempoh sebelum krisis. Kedua-dua kadar pengisian jawatan dan kekosongan jawatan masing-masing kekal pada 97.9 dan 2.1 peratus.

Mengulas selanjutnya, mengenai kedudukan jawatan yang diisi pada suku kedua 2021, beliau berkata, hampir semua sektor merekodkan trend menurun kecuali sektor pembuatan yang mencatatkan peningkatan 0.9 peratus (suku pertama 2021: -0.1 peratus) dengan mencatatkan 2.16 juta jawatan.

Dari segi komposisi mengikut kategori kemahiran, lebih separuh daripadanya adalah kategori separuh mahir dengan peratus sumbangan 62.4 peratus (5.1 juta), manakala kategori mahir merangkumi 24.7 peratus (2.0 juta).

“Secara umumnya, permintaan buruh dalam sektor ekonomi pada suku ini masih kekal dengan trend menurun berikutan operasi perniagaan yang belum pulih sepenuhnya selaras situasi semasa krisis kesihatan awam.

“Bagaimanapun, pakej rangsangan ekonomi dan inisiatif yang dilaksanakan kerajaan akan membantu meringankan bebanan perniagaan dan seterusnya mengekalkan guna tenaga dalam ekonomi.

“Selain itu, perkembangan positif kadar vaksinasi seperti yang disasarkan dalam Pelan Pemulihan Negara akan membolehkan perniagaan memperoleh impak lebih memberangsangkan dan seterusnya meningkatkan momentum pemulihan permintaan buruh di Malaysia,” katanya. – Bernama


Selepas Arab Saudi, Bahrain pula benarkan UAE-Israel lalu ruang udara

DUBAI, 16 Muharram 1442H, Jumaat – Arab Saudi dan Bahrain memutuskan perkara sama – membenarkan pesawat Emiriah Arab Bersatu (UAE) melepasi ruang udara negara bagi penerbangan dua hala ke negara haram Israel.

Agensi Berita Bahrain yang memetik sumber rasmi di Kementerian Pengangkutan dan Telekomunikasi berkata, Bahrain mengesahkan semua penerbangan dari seluruh dunia yang berlepas dan mendarat di UAE boleh melepasi ruang udaranya.

Sama seperti Arab Saudi, membenarkan ruang udara digunakan untuk penerbangan antara UAE dan Israel.

Isnin lalu, pesawat Israel pertama telah mendarat di Abu Dhabi setelah berlepas dari Tel Aviv melalui ruang udara Saudi.

Difahamkan, syarikat penerbangan Israel, El Al, membawa delegasi bagi mengadakan perbincangan berkaitan perjanjian damai antara kuasa Teluk dan Zionis.

Keputusan ini dibuat selepas UAE dan negara penjajah Israel sepakat untuk menormalisasikan hubungan dalam perjanjian yang disokong Amerika Syarikat (AS). – Agensi


SOP bazar: KKM beri PBT kuasa kompaun kesalahan bawah Akta 342

KUALA LUMPUR, 2 Ramadan 1442H, Rabu – Masuk hari kedua berpuasa, ketidakpatuhan terhadap prosedur operasi standard (SOP) bazar Ramadan menimbulkan kekhuatiran pelbagai pihak, apabila dibimbangi akan mencetuskan kluster baharu COVID-19.

Semalam, netizen dalam media sosial mula berkongsi gambar dan video menunjukkan pengunjung bazar Ramadan bersesak-sesak, dan tidak mematuhi penjarakan fizikal ketika membeli juadah untuk berbuka di bazar Ramadan.

Keadaan ini menarik perhatian Menteri Kanan (Kluster Keselamatan) Datuk Seri Ismail Sabri Yaakob.

Dalam satu kenyataan hari ini, beliau mengumumkan berkuat kuasa hari ini Kementerian Kesihatan (KKM) telah menurunkan kuasa kepada Datuk Bandar, Yang Dipertua Pihak Berkuasa Tempatan (PBT) dan pegawai penguat kuasa PBT Gred 19 ke atas, untuk mengkompaun apa-apa kesalahan di bawah Akta 342 termasuk sebarang ketidakpatuhan SOP bazar Ramadan.

“Majlis Keselamatan Negara (MKN) telah menerima beberapa aduan orang ramai mengenai ketidakpatuhan SOP di bazar Ramadan di beberapa lokasi di Malaysia.

“Perkara ini dipandang serius kerana penularan wabak COVID-19 masih berada di tahap membimbangkan. Sehubungan itu, PBT digesa untuk mengambil tindakan sewajarnya, dalam memastikan pelaksanaan SOP yang dikeluarkan oleh MKN dan KKM dipatuhi sepenuhnya,” katanya sambil meminta orang ramai memberi kerjasama kepada PBT, dalam membantu negara melandaikan lengkuk penularan wabak COVID-19.

Sementara itu, tinjauan Bernama di beberapa bazar Ramadan seluruh negara hari ini mendapati, SOP di bazar berkenaan pada tahap memuaskan namun ada di beberapa kawasan masih tidak dipatuhi sepenuhnya.

Tinjauan di tapak bazar Taman Melawati di sini mendapati orang ramai sudah mula mengunjungi bazar tersebut seawal 4 petang.

Peniaga murtabak, Muhd Zaim Mohd Zaki, 18, berkata dia melihat ada pematuhan SOP dalam kalangan orang ramai yang mengunjungi bazar itu, seperti beratur pada jarak satu meter dan memakai pelitup muka, namun bagi pengunjung Mansor Shaari, 36, masih ada lagi yang gagal memberi kerjasama, walaupun dengan kehadiran pegawai penguatkuasa.

Di TERENGGANU, di bazar Ramadan di Dataran Shahbandar, Batu Buruk, Kuala Terengganu dan sekitar jambatan angkat, walaupun terpaksa beratur panjang sebelum dibenarkan masuk, pengunjung dilihat tetap sabar untuk membuat saringan suhu badan dan mengimbas kod aplikasi MySejahtera.

Kehadiran beberapa anggota polis dan Rela di bazar Ramadan juga ternyata berkesan, dalam mengingatkan pengunjung agar sentiasa menjaga jarak fizikal ketika sedang membeli makanan dan minuman.

Di PULAU PINANG, tinjauan di bazar Ramadan Jalan Tenggiri Seberang Jaya, seorang pengunjung Nor Amin Hassan, 34, berkata tapak bazar itu mempunyai pintu masuk dan keluar yang berbeza, di mana setiap pintu masuk dilengkapi dengan Pengimbas Kod QR MySejahtera dan alat pengimbas suhu.

“Saya lihat pengunjung sudah biasa dengan norma baharu ini dan mereka akan mengimbas MySejahtera dan suhu badan masing-masing, sebelum masuk serta memakai pelitup muka,” katanya.

Di JOHOR, tinjauan di bazar Ramadan popular di Johor Bahru mendapati, tahap pematuhan SOP orang ramai yang mengunjungi bazar Ramadan itu adalah pada tahap yang tidak memuaskan.

Hal ini kerana, terdapat daripada mereka yang mengabaikan SOP dengan tidak mengamalkan penjarakan fizikal, dengan berada dekat antara satu sama lain semasa membeli dan memilih juadah.

Didapati terdapat juga kanak-kanak serta warga emas datang ke bazar, walaupun golongan itu tidak digalakkan serta isu pergerakan orang ramai bagi memastikan mereka sentiasa mengamalkan penjarakan fizikal.

Begitu juga di PERLIS, tinjauan di bazar Ramadan Taman Sena Indah, Titi Chai dan Gual Sami mendapati, bahawa masih ramai yang tidak mematuhi SOP yang ditetapkan.

Ketua Polis Perlis Datuk Surina berkata walaupun Perlis berstatus zon hijau, ia tidak bermakna bahawa orang ramai tidak perlu mematuhi SOP yang telah ditetapkan oleh KKM, ketika berada di luar rumah dan tempat tumpuan awam.

“Saya telah mengarahkan semua ketua polis daerah mengambil tindakan perketatkan kawalan pematuhan SOP di bazar Ramadan, agar orang ramai dapat kembali mematuhi SOP agar negeri ini terus kekal berstatus hijau,” katanya.

Di MELAKA, bagi mengelak situasi pengunjung berasak-asak di beberapa bazar Ramadan semalam berulang, sistem kupon akan diguna pakai bagi memasuki bazar Ramadan.

Penganjur bazar Ramadan di Taman Rambai Jaya dan Taman Rambai Utama Ismail Adnan berkata, ini termasuklah memasang tali perimeter dan mendapatkan bantuan Rela untuk memantau keadaan, dalam usaha memastikan pengunjung menjaga SOP.

“Untuk mengatasi masalah tersebut daripada berulang, pihak kami akan menggunakan sistem kemasukan bergilir bermula petang ini, dengan setiap pengunjung diberikan ‘kupon’ khas bagi tujuan memantau jumlah pengunjung ke bazar Ramadan,” katanya. – Bernama


Kenapa bersekongkol, 76 MP sokong Maria Chin sebab prinsip atau politik?

BANGI, 27 Ramadan 1443H, Jumaat – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya kecewa apabila ada dalam kalangan Ahli Parlimen beragama Islam menyokong tindakan Maria Chin Abdullah menghina Mahkamah Syariah.

Beliau mengakui kecewa dengan senarai individu yang menyokong Maria Chin bukanlah daripada kalangan orang biasa atau NGO proksi, sebaliknya 76 ahli Parlimen yang menjadi pembuat dasar.

Tindakan itu ekali gus menimbulkan tanda tanya apakah sokongan berkenaan dibuat atas dasar prinsip atau semata-mata demi kepentingan politik, kata Haji Aminuddin.

Beliau  berkata, setelah institusi Islam seperti Jabatan Kemajuan Islam Malaysia (Jakim), sekolah tahfiz. pusat zakat, institusi ulama dan fatwa ‘diserang’, kini giliran Mahkamah Syariah pula menjadi sasaran.

“Adakah ini satu kebetulan atau satu perancangan? Saya boleh jangka ahli-ahli Parlimen bukan Islam akan menyokong YB Maria, tetapi saya agak terkejut kenapa yang muslim juga bersekongkol?

“Saya tertanya-tanya kalau beginilah sikap ahli-ahli Parlimen muslim, apakah nilai atau agenda sebenar yang ingin mereka bawa.

“Apakah mereka tidak meneliti dan membuat kajian terhadap strategi musuh? Atau mereka ini sebenarnya tidak lebih daripada menjadi proksi kepada…?,” katanya dalam kenyataan hari ini.

Semalam, sekumpulan 76 ahli Parlimen menyatakan sokongan mereka kepada Maria Chin yang dijatuhi hukuman penjara oleh Mahkamah Tinggi Syariah Kuala Lumpur selepas menghina mahkamah.

Kumpulan ahli parlimen pembangkang merentasi parti itu membangkitkan kebimbangan terhadap keputusan hakim Syariah Mohamed Fouzi Mokhtar yang menjatuhkan hukuman penjara tujuh hari kepada Maria yang disifatkan sebagai ‘mengejutkan’.

Antara ahli Parlimen yang menandatangani kenyataan itu adalah pemimpin Pakatan Harapan, Datuk Seri Dr Wan Azizah Wan Ismail, Mohamad Sabu, Saifuddin Nasution, Datuk Seri Mukhriz Mahathir, Datuk Salahuddin Ayub, Syed Saddiq Syed Abdul Rahman, Maszlee Malik, Fahmi Fadzil dan Nurul Izzah.

Hukuman terhadap Maria itu diputuskan selepas mendapati Ahli Parlimen Petaling Jaya berkenaan telah menghina mahkamah berkait kes membabitkan Pengerusi Bersama Kumpulan Naza, Datuk Wira SM Faisal SM Nasimuddin dan bekas isterinya, Emelia Hanafi.

Mengulas lanjut, Aminuddin berkata, penghinaan kepada Mahkamah Syariah sebenarnya adalah satu tamparan besar kepada tonggak sistem Islam.

Beliau tidak menolak kemungkinan satu hari nanti Mahkamah Syariah akan ‘dihapuskan’ kuasanya, dan sukar bagi umat Islam bangkit kembali sementara musuh akan bersorak keriangan.

“Sejarah akan menukilkan bagaimana ahli-ahli Parlimen muslim ini menjadi penyumbang kepada keruntuhan sistem perundangan Islam di Malaysia.

“Apa pun saya masih lagi berharap yang mereka yang beragama Islam dalam senarai 76 orang ini untuk ‘U-turn’,” katanya.

BACA KENYATAAN PENUH PENGERUSI PEMBELA, HAJI AMINUDDIN DI PENDAPAT ISMAWEB.NET


1.2 juta warga China ‘hilang’, inilah fenomena penjajahan alaf baharu

Oleh Athirah Huda Zalhe

BANGI, 3 Muharram 1444H, Isnin – Pendedahan lebih 1.2 juta warga China dikesan tiada rekod keluar dari Malaysia dalam tempoh di antara 2018 hingga 2021 adalah satu fenomena penjajahan baharu kepada negara.

Keadaan itu dibimbangi mengundang risiko yang amat besar terhadap kedaulatan dan keselamatan nasional, kata Setiausaha Agung BERJASA, Ir Ts Muhammad Lukman Al Hakim.

Beliau khuatir, situasi itu akan mengancam keselamatan negara sekiranya Kementerian Dalam Negeri (KDN) gagal bertindak segera.

“Persoalan yang ingin saya bangkitkan ialah, adakah KDN sengaja melengah-lengahkan pembangunan infrastruktur dan keberkesanan sistem untuk mengesan ‘kehilangan’ pelawat ini untuk tujuan tertentu?

“Mana mungkin isu yang begitu penting dan genting ini dibiarkan begitu sahaja tanpa sebarang pelan dan tindakan susulan?,” katanya kepada Ismaweb.net, hari ini.

Sebelum ini, media melaporkan bahawa seramai 1.2 juta warga China dikesan tidak keluar dari Malaysia selepas tiba ke negara ini dalam tempoh di antara 2018 hingga 2021.

KDN memaklumkan, rekod keluar masuk Jabatan Imigresen menunjukkan ketibaan warga China ke Malaysia bagi tempoh berkenaan adalah seramai 7,177,043 orang.

Namun, jumlah warga China yang keluar dari negara ini bagi tempoh sama hanya seramai 5,954,765, iaitu kurang 1,222,278 orang berbanding jumlah yang masuk.

Atas sebab itu, Muhammad Lukman tidak menolak kemungkinan ada sindiket tertentu yang melindungi atau menyeludup sejumlah warga China terbabit untuk tujuan jenayah, perniagaan dan sokongan politik.

“Mungkin sebahagian mereka menjadi pelacur, pengintip mahupun ahli kumpulan kongsi gelap yang akan menjahanamkan negara kita Malaysia.

“Selain tindakan serta-merta bagi memperbaiki sistem imigresen, KDN juga harus bekerjasama dengan PDRM dan pihak berautoriti lain bagi mengesan warga China ini sehingga ke lubang cacing,” katanya.


Insafi isu kartel daging seludup, Jakim wujud pelan tindakan

BANGI, 14 Jamadilawal 1442H, Selasa – Jabatan Kemajuan Islam Malaysia (Jakim) wujudkan pelan tindakan bagi menangani isu penyeludupan daging haram di negara ini.

Timbalan Ketua Pengarah (Operasi) Jakim, Datuk Abdul Aziz Jusoh berkata, tindakan segera telah dan sedang diambil oleh jabatan itu, susulan menginsafi isu daging import yang berlaku ketika ini.

Ia termasuklah mengadakan perbincangan dengan Kementerian Dalam Negeri dan Hal Ehwal Pengguna (KPDNHEP), Jabatan Perkhidmatan Kuarantin dan Pemeriksaan Malaysia (Maqis) serta Jabatan Kastam Diraja Malaysia.

“Lawatan ke rumah sembelihan dan pusat pengumpulan daging import akan terus digiatkan.

“Prosedur Operasi Standard (SOP) terbaru dengan penambahbaikan sedia ada akan dimuktamadkan pada Januari ini,” katanya dalam kenyataan, hari ini.

Justeru, Jakim berharap industri daging import dan tempatan sentiasa mematuhi SOP yang ditetapkan, selain menggalakkan permohonan Sijil Pengesahan Halal Malaysia dibuat agar tiada lagi isu terkait penyeludupan daging haram serta tidak berlogo yang diiktiraf, katanya.

Isu daging seludup menjadi hangat apabila media melaporkan mengenai kegiatan kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal di sebuah gudang di Senai, Johor.


Misi Bantuan Banjir ISMA 2021 sasar RM500,000 bantu mangsa

BANGI, 24 Jamadilawal 1442H, Jumaat – Ikatan Muslimin Malaysia (ISMA) – gerakan yang prihatin dengan nasib rakyat – melancarkan Misi Bantuan Banjir 2021 bagi membantu mangsa yang terjejas di negeri-negeri Pantai Timur dan Perak.

Memandangkan banjir di Pahang, Kelantan, Terengganu dan Perak bertambah buruk berikutan hujan lebat yang berterusan, ISMA menyasarkan kutipan dana sebanyak RM500,000 bagi menampung keperluan mangsa seperti kit kebersihan, air minuman, makanan, selimut dan dapur gas.

Pengarahnya, Mohd Noor Azib Asmangi berkata, misi bantuan itu memfokuskan kepada dua fasa iaitu sewaktu dan pasca banjir di Temerloh, Raub, Kuala Lipis, Kuala Terengganu, Dungun, Kemaman, Kota Bharu, Rantau Panjang, Kota Tinggi dan Kluang.

“Bantuan semasa banjir akan merangkumi bantuan makanan, air mineral kepada penduduk yang masih berada di rumah tetapi terputus hubungan dan bekalan makanan.

“Manakala, bantuan selepas banjir pula menyasarkan projek pembersihan rumah penduduk dan kawasan sekitar yang terjejas akibat banjir, melibatkan seramai 500 orang sukarelawan di seluruh negara untuk bersama masyarakat bergotong-royong,” katanya dalam kenyataan, hari ini.

Misi yang digerakkan oleh Skuad Relawan Muda, Pemuda ISMA itu turut mendapat kerjasama daripada Yayasan Ikhlas dan Yayasan Maghfirah.

Sehubungan itu, ISMA berbesar hati sekiranya ada pihak swasta atau perseorangan yang ingin bersama-sama membantu dengan menghulurkan sumbangan wang ringgit ke akaun Maybank Yayasan Ikhlas 5628 3463 6228 mahupun CIMB Yayasan Maghfirah 8603221427.

“ISMA juga dengan hati terbuka bersedia untuk bekerjasama dengan mana-mana pihak, termasuklah NGO-NGO dan badan berwajib untuk menjayakan Misi Bantuan Banjir ISMA 2021 ini,” katanya.


Facebook India benar ahli parti BJP siar ucapan kebencian anti-Islam

NEW DELHI, 26 Zulhijjah 1441H, Ahad – Facebook hanya membiarkan ucapan berasas kebencian oleh ahli politik Parti Bharatiya Janata (BJP), termasuk membenarkan penyiaran berbentuk anti-Islam di platformnya, dakwa laporan yang disiarkan di Wall Street Journal (WSJ).

Laporan WSJ mengatakan seorang eksekutif Facebook terkemuka di India menolak untuk mengambil tindakan terhadap ahli politik BJP serta ‘individu dan kumpulan nasionalis Hindu’ yang lain.

“Eksekutif tertinggi dasar awam syarikat di negara ini, Ankhi Das, menentang tindakan terhadap (T Raja) Singh dan tiga individu serta kumpulan nasionalis Hindu lain kerana mempromosi atau mengambil bahagian dalam keganasan,” menurut bekas pekerja Facebook.

Singh, satu-satunya penggubal undang-undang BJP di negeri Telangana selatan, terkenal dengan retorik anti-Islam.

WSJ mengatakan bahawa ahli politik sayap kanan menerusi catatan Facebook menuntut pelarian Rohingya yang kebanyakannya beragama Islam, ditembak – mereka turut memanggil India muslim sebagai pengkhianat dan mengancam akan merobohkan masjid.

Pada Mac tahun ini, laporan tersebut menyebut, kakitangan Facebook yang bertanggungjawab dalam undang-undang platform itu mendapati Singh telah melanggar peraturan ucapan kebencian mereka dan menyarankan untuk menutup akaunnya.

Tetapi Ankhi Das enggan bertindak terhadap Singh, yang mempunyai puluhan ribu pengikut di Facebook dan Instagram milik syarikat itu, katanya.

Das, yang tugasnya juga melobi pemerintah India atas nama Facebook memberitahu, sekiranya tindakan dikenakan terhadap ahli politik dari parti Perdana Menteri India,  Narendra Modi – ia akan merosakkan prospek perniagaan syarikat itu, kata laporan memetik pekerja sekarang dan bekas pekerja yang tidak disebutkan nama.

Laporan itu juga menyebutkan sekurang-kurangnya dua pemimpin BJP yang lain membuat posting kebencian dan membuangnya dari laman di Facebook setelah surat khabar yang berpangkalan di Amerika Syarikat menghubungi mereka untuk mendapatkan respons.

Dalam catatan Facebook, Ahli Parlimen BJP, Anantkumar Hegde, didakwa menuduh bahawa umat Islam menyebarkan coronavirus di negara ini sebagai sebahagian dari konspirasi yang disebut ‘Corona Jihad’. – Agensi


Arab Saudi-China kerjasama projek perumahan bernilai lebih AS$1.33 bilion

BEIJING, 1 Safar 1445H, Jumaat – Arab Saudi dan China menandatangani beberapa perjanjian perumahan dan infrastruktur berjumlah lebih AS$1.33 bilion, bagi meningkatkan hubungan dan pelaburan antara kedua-dua negara.

Pada Forum Perniagaan Saudi-China di Beijing, Menteri Perbandaran, Hal Ehwal Luar Bandar dan Perumahan Arab Saudi, Majid bin Abdullah Al-Hogail menjemput firma China untuk melabur dalam sektor hartanah kerajaan.

Forum itu dilaporkan memberi tumpuan kepada peluang pelaburan antara Riyadh dan Beijing berkaitan infrastruktur bandar, perumahan, pembangunan hartanah dan pembiayaan.

Menurut Agensi Akhbar Saudi (SPA) milik kerajaan, entiti Arab Saudi dan China menandatangani 12 perjanjian di forum itu, berjumlah nilai pelaburan lebih AS$1.33 bilion.

Walaupunu tidak mendedahkan nama syarikat terbabit, terdapat spekulasi salah seorang daripada mereka boleh menjadi konglomerat pelaburan milik negara China, CITIC.

Ini berikutan, Majid telah bertemu dengan wakilnya di Beijing dan membincangkan pembinaan di Arab Saudi dan ‘teknologi perumahan hijau’.

Perjanjian itu dibuat selepas Arab Saudi menjadi tuan rumah Persidangan Perniagaan Arab-China pada bulan Jun di Riyadh, yang menghasilkan lebih AS$10 bilion dana dalam perjanjian.

Saudi Aramco juga telah memperoleh pegangan AS$3.4 bilion dalam firma petrokimia China, Rongsheng Petrochemical Co. Ltd, bulan lalu, mengukuhkan lagi hubungan perniagaan dan ekonomi antara sekutu yang semakin meningkat itu. – Agensi


Anwar calon Perdana Menteri PH

IPOH, 24 Rabiulawal 1444H, Jumaat – Presiden PKR, Datuk Seri Anwar Ibrahim mengesahkan yang beliau akan bertanding di Parlimen Tambun, Perak pada Pilihan Raya Umum Ke-15 (PRU15).

Anwar dalam ucapan pada Konvensyen Pakatan Harapan (PH) di sini malam tadi berkata, beliau memilih kawasan yang bukannya mudah untuk mendapatkan majoriti besar, selain rasa bertanggungjawab untuk melonjakkan gerakan PH di negeri-negeri utara.

“Saya yakin untuk menang dan merampas Tambun dan Perak. Ini kesediaan saya,” katanya.

Bekas Ahli Parlimen Port Dickson itu berkata, Perak akan diangkat menjadi negeri yang maju, terutamanya dari segi ekonomi seperti Pulau Pinang dan Selangor, jika PH diberikan mandat oleh rakyat untuk mentadbir negeri itu.

Kerusi Parlimen Tambun disandang Timbalan Presiden Bersatu yang juga Menteri Belia dan Sukan Datuk Seri Ahmad Faizal Azumu.

Dalam sidang media selepas itu, ditanya jika ada parti selain dalam komponen PH akan menggunakan logo gabungan itu, Anwar berkata, perkara itu bergantung kepada pertimbangan parti berkenaan.

“Terserah pada mereka, kami tawarkan untuk gunakan logo PH,” katanya.

Sementara itu, Setiausaha Agung PH Datuk Seri Saifuddin Nasution, mengumumkan Anwar sebagai calon tunggal Perdana Menteri blok politik tersebut.

Beliau berkata, pengalaman dan perjuangan Anwar dalam dunia politik, harus diangkat dan diiktiraf sebagai calon perdana menteri.

Dalam pada itu, Saifudin turut mengumumkan bahawa PH telah selesai memuktamadkan rundingan kerusi-kerusi Parlimen bagi komponen parti dalam menghadapi PRU15 ini, manakala satu keputusan akan diumumkan dalam masa tiga hari berkaitan parti atau blok di luar komponen mereka. – Bernama


Dakwa buku Tommy Thomas fitnah banyak pihak, Apandi Ali lapor polis

KUALA LUMPUR, 22 Jamadilakhir 1442H, Khamis – Tan Sri Mohamed Apandi Ali hari ini membuat laporan polis berkaitan kandungan buku tulisan bekas Peguam Negara Tan Sri Tommy Thomas berjudul My Story: Justice In The Wilderness, yang didakwa memfitnah banyak pihak termasuk dirinya.

Beliau membuat laporan itu di Ibu Pejabat Polis Daerah Sentul di sini dengan diiringi peguamnya Datuk Baljit Singh Sidhu pada 2.30 petang.

Mohamed Apandi, yang menjadi Peguam Negara pada 2015 sehingga 2018, menerusi kenyataan yang diedarkan kemudian, memaklumkan laporan itu adalah untuk memastikan semua pihak yang difitnah, dianiaya dan dihina dalam buku itu mendapat keadilan.

“Ini adalah terutamanya untuk pegawai perundangan di Jabatan Peguam Negara yang sedang berada dalam dilema kerana mereka mahu membela diri tetapi ini bermaksud mereka terpaksa melawan bekas ketua mereka.

“Walaupun saya dilemparkan pelbagai tuduhan dan fitnah semasa menjadi Peguam Negara, saya tidak sekali-kali melepaskan satu pun cerita atau maklumat walaupun dalam buku-buku memoir saya kerana semua yang saya tahu adalah rahsia negara,” menurutnya dalam kenyataan itu.

Laporan polis beliau menyatakan bahawa buku itu, yang diterbitkan baru-baru ini, mengandungi fitnah jenayah terhadap dirinya terutama di muka surat 199.

Ketua Polis Daerah Sentul ACP Beh Eng Lai mengesahkan menerima laporan daripada Mohamed Apandi dan siasatan berhubung kes itu sedang dijalankan. -Bernama


Pelihara akidah anak kita

1. SEBAGAI seorang muslim, kita hendaklah berusaha memelihara akidah anak kita. Bimbinglah mereka agar sentiasa kekal atas jalan agama ini, mematuhi syariat Islam serta menjauhi tindakan yang boleh menjejaskan akidah seorang Muslim.

2. Rasulullah ﷺ sangat menekankan keutamaan memelihara akidah anak seorang Muslim. Al-Imam Ibn al-Qayyim menggambarkan bahawa seawal kelahiran anak kecil itu lagi kita telah dianjurkan unutk membisikkan azan ditelinga mereka. Lafaz-lafaz tauhid yang menerobos telinga mereka menggambarkan betapa penerapan nilai akidah perlu diterapkan sejak anak kecil itu lahir ke dunia lagi. (Tuhfah al-Maudud)

3. Baginda Nabi ﷺ juga dilihat mengajar anak-anak kecil tentang perihal akidah sejak mereka kecil. Al-Imam al-Bukhari merekodkan bagaimana Nabi ﷺ menggunakan pendekatan ‘casual’ dalam mendekati Ibn Abbas dengan kefahaman akidah. Rasulullah ﷺ dikatakan mengajar Ibn Abbas tentang perkara akidah ketika Baginda ﷺ menunggang tungangannya bersama Ibn Abbas. Sabda Nabi ﷺ:

يَا غُلَامُ, إِنِّي أُعَلِّمُكَ كَلِمَاتٍ: احْفَظْ اللَّهَ يَحْفَظْكَ, احْفَظْ اللَّهَ تَجِدْهُ تُجَاهَكَ, إِذَا سَأَلْتَ فَاسْأَلْ اللَّهَ, وَإِذَا اسْتَعَنْتَ فَاسْتَعِنْ بِاللَّهِ,
“Wahai anak! Sesungguhnya aku ajarkan kepadamu beberapa perkara. Jagalah Allah, maka Allah akan memelihara engkau. Sekiranya engkau ingin meminta sesuatu, maka mohonlah bantuan dari Allah! Lihatlah, betapa anak kecil ini sudah mula diberikan didikan oleh Nabi ﷺ dengan perkara aqidah.

4. al-Imam al-Bayhaqi merekodkan bahawa Rasulullah ﷺ berpesan kepada Ibn Abbas dan Ibn Amru (riwayat Ibn al-Sunni), bahawa perkataan pertama yang seharusnya diajarkan kepada anak kecilmu adalah kalimah tauhid. Sabda Nabi ﷺ kepada Ibn Abbas:

افتحوا على صبيانكم أول كلمة لا إله إلا الله ولقنوهم عند الموت لا إله إلا الله
“Ajarkanlah atau jadikanlah perkataan pertama pertama anak kecilmu perkataan Lailahaillah. Dan ajarilah mereka saat kematian mereka juga perkataan Lailahaillah. (Shuab al-Iman)

5. Begitu juga Nabi Ibrahim berpesan kepada anak-anak baginda agar sentiasa utuh atas jalan agama Islam ini. Firman Allah:

وَوَصَّىٰ بِهَا إِبْرَاهِيمُ بَنِيهِ وَيَعْقُوبُ يَا بَنِيَّ إِنَّ اللَّهَ اصْطَفَىٰ لَكُمُ الدِّينَ فَلَا تَمُوتُنَّ إِلَّا وَأَنتُم مُّسْلِمُونَ
Dan Nabi Ibrahim pun berwasiat dengan agama itu kepada anak-anaknya, dan (demikian juga) Nabi Yaakub (berwasiat kepada anak-anaknya) katanya: “Wahai anak-anakku! Sesungguhnya Allah telah memilih agama (Islam) ini menjadi ikutan kamu, maka janganlah kamu mati melainkan kamu dalam keadaan Islam”.

Semoga Allah membimbing kita.

Dr Ahmad Sanusi Azmi
Setiausaha Majlis Ulama ISMA (MUIS)


Fasa peralihan monsun dijangka mula Khamis

KUALA LUMPUR, 27 Syaaban 1444H, Isnin – Fasa peralihan monsun dijangka bermula 23 Mac ini dan berterusan sehingga pertengahan Mei, menandakan berakhirnya Monsun Timur Laut yang bermula sejak 7 November 2022.

Ketua Pengarah Jabatan Meteorologi Malaysia (MetMalaysia) Muhammad Helmi Abdullah dalam kenyataan berkata semasa fasa itu, negara akan menerima tiupan angin lemah dari pelbagai arah yang kondusif untuk kejadian ribut petir yang lazimnya membawa hujan lebat berserta angin kencang dalam jangka masa yang singkat.

“Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak. Keadaan cuaca ini berpotensi menyebabkan banjir kilat serta kerosakan pada struktur yang tidak kukuh,” katanya.

Orang ramai diingatkan agar lebih berwaspada ketika tempoh tersebut dan sentiasa peka dengan ramalan dan amaran cuaca yang dikeluarkan oleh MetMalaysia melalui laman web rasmi, aplikasi mobil myCuaca dan media sosial rasmi MetMalaysia.

Sebarang pertanyaan boleh dikemukakan dengan menghubungi Hotline MetMalaysia di talian 1-300-22-1638.-  Bernama


Politik Melayu perlu berubah, lihat kerjasama parti Cina

BANGI, 9 Zulkaedah 1441H, Rabu – Siapakah pemimpin Melayu yang akan berjuang untuk agama, bangsa dan negara jika kebanyakannya saling bergaduh sesama sendiri untuk memenuhi nafsu tamak serta habuan kroni.

Sedangkan, MCA, DAP, Gerakan dan pertubuhan Cina di Malaysia saling bekerjasama demi masa depan pendidikan, ekonomi, budaya dan kuasa politik kaum itu di negara ini, dakwa Naib Presiden Ikatan Muslimin Malaysia (ISMA), Prof Dr Zainur Rashid Zainuddin.

Kebimbangan itu diluahkan beliau susulan mengulas desakan parti berasaskan kaum, MCA supaya DAP mencalonkan pemimpin veterannya, Lim Kit Siang sebagai Timbalan Perdana Menteri ke-2 bagi menggantikan calon asal, Datuk Seri Mukhriz Mahathir.

“Dalam akhbar bahasa Cina, Naib Presiden MCA mendesak agar DAP mencalonkan Lim Kit Siang sebagai Timbalan Perdana Menteri ke-2.

“Telah saya tegaskan selama ini bahawa MCA, DAP, Gerakan dan pertubuhan-pertubuhan Cina di Malaysia sentiasa bekerjasama sesama mereka demi masa depan pendidikan, ekonomi, budaya dan kuasa politik bangsa Cina di Malaysia.

“Pemimpin politik Melayu pula saling bergaduh sesama sendiri untuk memenuhi nafsu tamak dan habuan kroni sendiri,” dakwanya dalam kenyataan, hari ini.

Terdahulu, Naib Presiden MCA, Datuk Tan Teik Cheng menggesa DAP yang mempunyai 42 kerusi Parlimen memberanikan diri mencalonkan Kit Siang bagi menzahirkan prinsip Malaysian Malaysia yang diperjuangkan parti tamak haloba itu.

Teik Cheng turut mengingatkan DAP supaya berhenti memberi tumpuan sepenuhnya ‘membodek’ Tun Dr Mahathir Mohamad, sebaliknya mempunyai pendirian dan pendapat sendiri dalam pemilihan calon Perdana Menteri.


BERJASA ucap takziah pemergian Ahli Parlimen Gerik

BANGI, 30 Rabiulawal 1442H, Isnin – Barisan Jemaah Islamiah Se-Malaysia (BERJASA) merakamkan ucapan takziah kepada keluarga Ahli Parlimen Gerik, Allahyarham Datuk Hasbullah Osman atas pemergiannya petang tadi.

“Ucapan takziah kepada keluarga Allahyarham Datuk Hasbullah Osman, Ahli Parlimen Gerik yang baru sahaja meninggal dunia di Raub sebentar tadi.

“Semoga roh beliau dicucuri rahmat dan ditempatkan dalam kalangan orang-orang yang soleh,” katanya dalam satu kenyataan, hari ini.

Allahyarham disahkan meninggal dunia kerana sakit jantung di Hospital Raub, Pahang, petang tadi.

Allahyarham yang dilantik sebagai Pengerusi Syarikat Perumahan Negara Berhad (SPNB) pada 11 Mei lalu, menyandang kerusi Parlimen Gerik sejak 2004, selain Ahli Dewan Undangan Negeri (ADUN) Temenggor selama dua penggal antara 2004 hingga 2013.

Dalam pilihan raya umum (PRU) lalu, Allahyarham mengekalkan kedudukan sebagai Ahli Parlimen Gerik selepas menang dengan majoriti 5,528 dalam saingan tiga penjuru menewaskan calon PAS, Mohd Dahalan Ismail dan calon Parti Pribumi Bersatu Malaysia (BERSATU), Ibrahim Mohd Hanafiah.


2,874 kompaun babit larangan merokok di premis makanan

BANGI, 15 Syaaban 1443H, Jumaat – Walaupun larangan merokok di kedai makan dan tempat awam telah berkuatkuasa sejak 2019, masih ada lagi pihak dan individu yang ingkar dengan larangan ini.

Tindakan itu bukan sahaja tidak bertanggungjawab bahkan dianggap sangat mementingkan diri sendiri.

Menteri Kesihatan, Khairy Jamaluddin berkata, sejak beberapa bulan lepas, Kementerian Kesihatan (KKM) telah meningkatkan penguatkuasaan dan menjalankan operasi mencari serta mendenda perokok yang degil kerana merokok atau menghisap ‘vape’ di kawasan bebas rokok.

“Sejak sebulan yang lepas, 2,874 kompaun telah dikeluarkan. Ini termasuk kepada perokok, premis yang gagal mempamerkan tanda larangan merokok dan juga lain-lain yang melanggar Peraturan-Peraturan Kawalan Hasil Tembakau 2004.

“Penguatkuasaan akan terus dijalankan dan dipertingkatkan selaras dengan rancangan kerajaan untuk mengharamkan rokok, vape dan semua alat merokok kepada golongan yang lahir selepas tahun 2005,” katanya menerusi video dimuat naik di Twitternya, hari ini.

Mengulas lanjut, beliau berkata, cadangan ‘Generational End Games’ itu bertujuan untuk mewujudkan generasi baharu Malaysia yang bebas daripada perbuatan merokok pada masa akan datang.

“Saya baharu sahaja terima memorandum daripada beberapa NGO yang menyokong ‘Generational End Games’ ini.

“Bagi yang lahir selepas 2005 dan sudah menjadi penagih nikotin, KKM juga akan hebatkan lagi program berhenti merokok seperti jomquit. Info lanjut boleh didapati di jomquit.com,” katanya.


PEMBELA hantar memorandum bantahan di kedutaan Sweden esok

BANGI, 4 Rejab 1444H, Khamis – Langkah lebih tegas perlu diambil kerajaan menerusi tekanan diplomatik supaya Sweden serius mengenakan tindakan tegas ke atas golongan ekstremis yang mengundang suasana tegang dan menimbulkan kebencian antara agama.

Pengerusi Pertubuhan-Pertubuhan Pembela Islam (PEMBELA), Mahmud Hishamuddin berkata, pihaknya menyokong semua usaha tegas termasuk kempen boikot, pelupusan kepentingan dan sekatan ke atas semua produk ekonomi berkepentingan Sweden.

“Kami berpandangan, ini bukan soal kebebasan bersuara tetapi perbuatan jenayah tidak bertamadun yang berselindung di sebalik hak asasi manusia.

“Sebagai salah sebuah negara maju, Sweden sepatutnya lebih arif dalam perkara ini dan berupaya untuk mencegah dari perkara ini berulang,” katanya dalam kenyataan, hari ini.

PEMBELA yang mewakili gabungan lebih daripada 50 NGO Islam tegas membantah tindakan membakar al-Quran oleh ahli politik haluan kanan, Rasmus Paludan dan sikap pilih kasih kerajaan Sweden dalam mengekang tindakan-tindakan Islamofobia.

Atas dasar itu, Mahmud berkata, PEMBELA akan menggerakkan ahli-ahlinya bersolidariti bersama badan bukan kerajaan (NGO) Islam lain, dalam menyampaikan memorandum bantahan kepada kedutaan Sweden esok.

“Kami menggesa seluruh umat Islam bersama dalam usaha ini supaya keadilan dalam menegakkan prinsip asas hak asasi manusia tidak dicemari dengan elemen tindakan ‘double standard’ dan kebencian melampau seperti berlaku di Sweden, dibiarkan oleh pihak pemerintah,” katanya.


COVID-19: Bantuan bulanan RM300 untuk anak yatim di Perak

BANGI, 9 Jamadilawal 1443H, Selasa – Kerajaan Perak akan memberikan bantuan bulanan sebanyak RM300 bagi membela nasib anak yatim yang kehilangan ibu bapa akibat wabak COVID-19.

Menteri Besarnya, Datuk Seri Saarani Mohamad berkata, seramai 250 pelajar yang telah dikenal pasti oleh Jabatan Pendidikan negeri menjadi anak yatim dan yatim piatu disebabkan wabak itu.

Beliau berkata, bantuan bulanan berkenaan diberikan melalui Skim Saham Felcra yang disalurkan menerusi penjaga anak-anak yatim terbabit.

“Senarai ini dalam tindakan siasatan Pejabat Jabatan Kebajikan Masyarakat daerah bagi penentuan kelayakan bantuan berdasarkan syarat-syarat yang berkuat kuasa.

“Sepertimana yang saya umumkan dalam Belanjawan Negeri 2022 pada Jumaat lalu bagi membela nasib anak-anak ini, kerajaan negeri akan mewujudkan Program Teduhan Kasih Anak-Anak Perak dengan Peruntukan RM1 juta untuk menampung sara hidup dan pendidikan anak-anak ini sehingga berusia 21 tahun,” katanya seperti dilapor media tempatan.

Saarani berkata demikian ketika menjawab soalan lisan Datuk Mohd Tarmizi Idris (BN-Kenering) pada Mesyuarat Kedua, Tahun Keempat Dewan Negeri Perak ke-14, hari ini.

Beliau berkata, kerajaan negeri melalui Bahagian Psikologi dan Kaunseling, Jabatan Kebajikan Masyarakat juga telah merangka pelbagai inisiatif dalam memberikan bantuan dari aspek psikologi dan kaunseling secara bersemuka atau dalam talian kepada keluarga yang terkesan dengan kematian waris akibat COVID-19.

Katanya, bagi 250 pelajar yang kehilangan ibu bapa itu, pihak sekolah melalui guru kaunseling masing-masing diharap mengambil tindakan sama untuk memberi bimbingan dan nasihat motivasi kepada anak-anak berkenaan.

Saarani berkata, usaha itu perlu dilakukan supaya mereka dapat meneruskan kehidupan dengan lebih bersemangat.


Vaksinasi COVID-19 di Sweden mula seawal Januari depan

STOCKHOLM, 11 Rabiulakhir 1442H, Jumaat – Program vaksinasi COVID-19 Sweden dijangka dimulakan seawal Januari tahun hadapan, kata Ahli Epidemilogi negara, Anders Tegnell.

“Pertama sekali, vaksin mesti melalui tinjauan yang diperlukan dan diperakui sebelum digunakan.

“Penilaian kami adalah bahawa vaksinasi ini boleh bermula seawal bulan Januari,” kata Tegnell.

Katanya, kumpulan berisiko iaitu golongan warga emas berusia 70 tahun ke atas, penjaga orang tua, profesional kesihatan dan mereka yang bekerja rapat dengan kumpulan berisiko akan diutamakan dalam proses vaksinasi.

“Di Sweden, vaksinasi harus dilakukan sesuai dengan prosedur perancangan dan persetujuan yang ada,” katanya.

Sejumlah 236,355 kes telah diuji positif COVID-19 di Sweden setakat ini, termasuk 6,622 kematian dan 3,187 dirawat di unit rawatan rapi (ICU), menurut data terbaru Badan Kesihatan Awam yang dikeluarkan, semalam.

Sweden antara satu daripada beberapa negara yang tidak melaksanakan langkah-langkah penutupan ketat, sebaliknya bergantung pada saranan masyarakat untuk membendung penyebaran wabak itu.

Namun, setelah melihat kepada lonjakan kes baharu, negara itu kemudiannya mengambil langkah mengumumkan sekatan. – Agensi


PAS Terengganu lebih berhati-hati hadapi PRN

KUALA TERENGGANU, 16 Zulhijjah 1444H, Rabu – PAS Terengganu akan mengambil beberapa langkah tertentu dan lebih berhati-hati dalam memastikan gerak kerja parti itu bagi menghadapi Pilihan Raya Negeri (PRN) kelak tidak bertentangan dengan sebarang undang-undang pilihan raya.

Menteri Besar Terengganu, Datuk Seri Dr Ahmad Samsuri Mokhtar berkata, ia termasuk meneliti sebarang pelaksanaan program oleh kerajaan negeri sepanjang tempoh berkempen nanti.

Naib Presiden PAS itu berkata mereka akan terus mendukung prinsip politik matang dan sejahtera sepanjang masa, terutamanya dalam tempoh PRN kelak.

“Memang agenda kita sentiasa berhati-hati, antara langkah lain juga kita dah membaca penghakiman daripada kes di Marang, di mana hakim dengan nada berbeza dengan apa di Kuala Terengganu, jadi seterusnya ikut pertimbangan parti untuk kita urus perkara ini untuk tidak melakukan kesalahan.

“Seingat saya juga, sepanjang musim pilihan raya nanti, kita (kerajaan negeri) tak ada dah apa-apa program berkait pemberian sumbangan mahupun bantuan, cumanya program Awal Muharam (19 Julai) nanti kita teruskan,” katanya.

Ahmad Samsuri yang juga Ahli Dewan Undangan Negeri (ADUN) Ru Rendang berkata demikian dalam sidang media selepas menyempurnakan Pelancaran Kad Laporan Prestasi 2018-2023 dan Buku Kejayaan Terengganu 2018-2022 di Wisma Darul Iman di sini, hari ini.

Beliau berkata demikian semasa menjawab pertanyaan media mengenai perancangan PAS bagi menghadapi PRN kali ini selepas Mahkamah Pilihan Raya Terengganu pada 27 Jun lepas membatalkan kemenangan Ahli Parlimen Kuala Terengganu, Datuk Ahmad Amzad Hashim yang mewakili PAS pada Pilihan Raya Umum ke-15 (PRU15).

Hakim Datuk Seri Mohd Firuz Jaffril berkata, pihak pempetisyen, iaitu calon Barisan Nasional (BN), Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU-15.

Menurutnya walaupun pempetisyen tidak dikemukakan sebagai saksi, bukti-bukti lain mencukupi untuk mengisytiharkan pilihan raya di Kuala Terengganu terbatal dan tidak sah mengikut Seksyen 36 Akta Kesalahan Pilihan Raya.

Badan Perhubungan UMNO Terengganu memfailkan petisyen pilihan raya itu pada 3 Jan lepas untuk membatalkan keputusan PRU15 bagi kawasan Parlimen Kuala Terengganu dan Marang. Mahkamah bagaimanapun mengekalkan kemenangan Presiden PAS Tan Sri Abdul Hadi Awang sebagai Ahli Parlimen Marang.

Untuk rekod pada Pilihan Raya Umum ke-14, Kerajaan Negeri Terengganu dibentuk oleh PAS selepas parti itu berjaya memenangi 22 daripada 32 kerusi Dewan Undangan Negeri (DUN), manakala BN hanya memperoleh 10 kerusi. -Bernama


Peniaga rugi lebih RM500,000 diperdaya skim pelaburan di Whatsapp

SEREMBAN, 18 Zulkaedah 1443H, Sabtu – Seorang peniaga wanita dari Port Dickson kerugian RM583,555 selepas menjadi mangsa skim pelaburan yang menjanjikan  keuntungan lumayan menerusi aplikasi WhatsApp pada 14 Februari lalu.

Ketua Jabatan Siasatan Jenayah Komersial Negeri Sembilan, Supt Aibee Ab Ghani, berkata, mangsa berusia 35 tahun itu  telah menerima pesanan menerusi WhatsApp daripada seorang lelaki tidak dikenali yang menawarkan skim pelaburan melalui aplikasi ‘RRR68.club’ .

“Tertarik dengan tawaran tersebut, wanita berkenaan melakukan pembayaran sebanyak 52 transaksi berjumlah RM583,555 ke dalam 13 akaun bank bermula 15 Feb sehingga 23 April lepas,” katanya dalam kenyataan di sini, hari ini.

Beliau berkata, mangsa berasa ditipu selepas mendapati aplikasi WhatsAppnya telah disekat oleh individu terbabit pada bulan lepas.

Katanya, mangsa telah membuat laporan polis dua hari lepas dan kes itu kini disiasat mengikut Seksyen 420 Kanun Keseksaan.-  Bernama


Bomba Selangor siap siaga hadapi fenomena air pasang besar

SHAH ALAM, 14 Rabiulawal 1444H, Selasa – Jabatan Bomba dan Penyelamat Malaysia (JBPM) Selangor bersiap siaga sebarang kemungkinan sepanjang fenomena air pasang besar yang dijangka melanda beberapa kawasan di Selangor sehingga Khamis ini.

Pengarah Bomba Selangor Norazam Khamis berkata pihaknya akan memastikan pemantauan di sebelah pagi dan petang dibuat terutamanya di beberapa lokasi titik panas sepanjang fenomena air pasang tersebut.

“Antara lokasi titik panas yang dikenal pasti adalah Pelabuhan Klang, Kuala Selangor, Sungai Pinang, Teluk Panglima Garang, Sungai Besar, Sekinchan dan Kapar,” katanya ketika dihubungi Bernama.

Norazam turut menasihat orang ramai supaya sentiasa berwaspada dengan paras kenaikan air dan mengikut arahan pasukan penyelamat.

“Jika ada arahan untuk berpindah, mohon penduduk untuk mengikut nasihat pasukan penyelamat,” katanya.

Sementara itu, mengulas kejadian ban pecah di Tanjong Karang awal pagi tadi, beliau berkata ban tersebut telah siap dibaiki oleh Jabatan Pengaliran dan Saliran Selangor.

Pada Ahad lepas, Agensi Pengurusan Bencana Negara (NADMA) dalam perkongsian melalui Facebook memaklumkan bahawa Pusat Hidrografi Nasional meramalkan air pasang besar berlaku pada 8 hingga 13 Okt ini di beberapa kawasan iaitu Kuala Muda, Kedah; Bagan Datuk, Perak; Pelabuhan Klang, Selangor; serta Batu Pahat dan Pontian di Johor. – Bernama


UMNO tewas jika cita-cita hanya untuk diri sendiri, bukan Melayu dan Islam

BANGI, 14 Zulkaedah 1442H, Jumaat – Cita-cita untuk diri sendiri dan bukan bagi negara, parti, orang Melayu dan Islam merupakan masalah yang akan menewaskan UMNO jika tidak diatasi, kata Naib Presidennya, Datuk Seri Mohamed Khaled Nordin.

Beliau menegaskan, para pemimpin dalam UMNO mesti mengendurkan aspirasi peribadi dan mengutamakan hanya aspirasi parti dan negara.

“Kadang-kadang terlalu banyak pertindihan pendirian sehingga ahli dan rakyat jadi bingung pendirian mana yang UMNO ini sebenarnya perjuangkan.

“Jika UMNO ingin berkelangsungan, maka UMNO harus teguh dengan keputusan parti dan hanya keputusan parti. Hanya institusi Presiden dan Majlis Tertinggi perlu menjadi pengemudi perjalanan UMNO,” katanya dalam tulisan di laman Facebook, hari ini.

Beliau turut meminta agar sebarang percanggahan dengan tokoh atau individu dalam parti hanya disimpan di samping memegang teguh pada disiplin parti.

“Sama ada kita bersetuju dengan individu atau tokoh tertentu dalam kepimpinan parti, itu biarlah kita simpan dalam nurani kita. Namun disiplin parti mesti kita kekalkan.

“Tanpa disiplin, parti akan jadi persendaan ahli dan rakyat. Tanpa kesatuan, UMNO akan meleset dalam seteruk-teruk kemelesetan.

“Kepada semua kabilah dalam parti, kendurkanlah cita-cita kalian demi menyelamatkan UMNO. Kembalilah semua sebagai hanya satu pasukan demi tanah air,” katanya.

Pun begitu, tegasnya, ia tidak bermakna ahlinya harus memadam cita-cita untuk memimpin bangsa suatu hari nanti.

“UMNO senantiasa bersedia menonjolkan hanya yang terbaik jika saat dan ketikanya sampai tetapi mesti dengan mengikut resmi dan tradisi UMNO.

“Semoga Allah membuka seluas-luasnya pintu persaudaraan di kalangan kita dan semoga Allah melembutkan hati sang ‘panglima’ dalam UNMO untuk bertaut kembali demi UMNO yang satu-satunya,” katanya.


Mengapa liberal pertikai mufti?

SISTERS in Islam (SIS), sebuah pertubuhan yang diwartakan sebagai sesat dan menyeleweng oleh Jawatankuasa Fatwa Selangor telah mengeluarkan kenyataan membantah Mufti Perlis dan Mufti Pulau Pinang berhubung larangan transgender untuk memasuki masjid dalam keadaan yang tidak sesuai.

2. Pihak SIS menyifatkan bahawa kenyataan mufti adalah kenyataan yang ‘sangat berbahaya’ dan mereka berhujah dengan dakwaan bahawa tindakan mufti ini telah menyekat hak asasi kemanusiaan golongan transgender yang dijamin oleh Perlembagaan Persekutuan.

3. Pada hakikatnya, Sisters in Islam telah tersalah dalam memahami kenyataan mufti. Ini kerana, menurut Mufti Pulau Pinang, pihak mufti tidak melarang mana-mana pihak untuk masuk ke masjid. Yang dipertegaskan adalah etika yang perlu dipatuhi.

4. Datuk Seri Dr Wan Salim Wan Mohd Noor, Mufti Pulau Pinang menegaskan bahawa: “Para mufti tidak mendiskriminasi mana-mana pihak, cuma meminta semua pihak menghormati tempat ibadat dengan penampilan diri yang sesuai ketika berada di sana.”

5. Kenyataan Sisters in Islam ini adalah sangat berbahaya. Ia seakan-akan membawa satu mesej halus membimbing masyarakat dengan maklumat yang tidak tepat untuk menentang pihak berautoriti dalam bidang agama.

6. Dalam isu golongan ini, Rasulullah ﷺ sendiri pernah bertindak tegas dengan menghalang mereka dari masuki ke rumah para isteri Nabi kerana tindakan mereka yang memberikan kesan negatif kepada golongan muslimah di Madinah. Sabda Rasulullah ﷺ:

أرى هذا يعرف ما ههنا لا يدخلن عليكم هذا ، فحجبوه
‘Ketahuilah, aku melihat orang ini mengetahui apa yang ada pada wanita, maka jangan benarkan dia masuk bersama kalian.’ Mereka pun (isteri-isteri Nabi) akhirnya memakai hijab.” (HR Muslim dan Ahmad)

7. Bayangkan andai sekiranya golongan mak nyah ini masuk dan solat di ruang solat wanita dan melihat apa yang tidak sepatutnya dilihat, maka ada rasionalnya larangan atau peraturan ini dikenakan.

8. Atas dasar itu al-Imam al-Syaukani, ketika menghuraikan isu ini menjelaskan bahawa larangan Rasulullah ﷺ adalah bagi memelihara iffah (kesucian dan kemuliaan) wanita itu sendiri. Kata al-Syaukani:

أنه كان يطلع النساء وأجسامهن وعوراتهن
(Kemasukkan mukhannath – kepada golongan wanita muslimah) mendedahkan dia kepada melihat tubuh wanita muslimah dan aurat mereka. Bimbang akan keadaan ini maka Rasulullah ﷺ mengarahkan kepada isteri Baginda:

لا يدخل هؤلاء عليكم
“Jangan biarkan mereka ini (mukhannath) masuk bersama dengan kamu (wanita)!”

9. Secara umumnya, larangan yang disarankan oleh pihak mufti ini mempunyai asas yang kukuh. Cubaan Sisters dan penyokong golongan liberal ini memberikan impak yang membimbangkan kepada institusi agama, bahkan tidak bertepatan dengan saranan yang dianjurkan oleh Baginda Nabi.

Semoga Allah membimbing kita.

Prof Madya Dr Ahmad Sanusi Azmi

Artikel ini telah disiarkan terlebih dahulu di Facebook penulis.


Tajuddin Rahman disiasat SPRM?

PUTRAJAYA, 16 Syawal 1442H, Jumaat – Bekas Pengerusi Bukan Eksekutif Prasarana Malaysia Berhad (Prasarana), Datuk Seri Tajuddin Abdul Rahman dilaporkan dipanggil oleh Suruhanjaya Pencegahan Rasuah Malaysia (SPRM) pada hari Khamis (27 Mei) untuk membantu siasatan.

Difahamkan, beliau berada di ibu pejabat SPRM untuk disoal siasat pada lewat pagi semalam.

Sumber-sumber yang mengesahkan bahawa Tajuddin dipanggil bagaimanapun tidak mendedahkan sebarang maklumat mengenai perkara itu.

Namun, dikatakan bahawa siasatan itu berkaitan dengan dakwaan penyalahgunaan kuasa, lapor The Star.

SPRM belum mengeluarkan kenyataan mengenai perkara tersebut.

Kemudian pada hari yang sama, Ahli Parlimen Pasir Salak itu disoal siasat oleh polis kerana didakwa melanggar prosedur operasi standard (SOP) COVID-19 semasa sidang media, baru-baru ini.

Tajuddin dilihat tiba di ibu pejabat polis Dang Wangi dengan sebuah kereta sekitar jam 4.45 petang, di mana beliau menghabiskan satu jam untuk memberi keterangan.

Siasatan oleh SPRM dan polis dilaksanakan sehari setelah Tajuddin ditamatkan perkhidmatan sebagai Pengerusi Prasarana pada 26 Mei.

Sebelum ini, beliau dikritik secara meluas di media sosial atas penampilannya pada sidang media baru-baru ini berikutan insiden kemalangan tren LRT Kelana Jaya.

Dalam sepucuk surat, Menteri Kewangan, Datuk Seri Tengku Zafrul Abdul Aziz memberitahu Tajuddin mengenai penamatan khidmatnya itu, yang berlaku serta-merta dan mengucapkan terima kasih atas sumbangannya sejak dilantik sebagai pengerusi bukan eksekutif.


Kerajaan Kuwait letak jawatan

BANDARAYA KUWAIT, 6 Rabiulawal 1444H, Isnin – Putera Mahkota Kuwait, Sheikh Meshal Al-Ahmad Al-Sabah pada Ahad menerima peletakan jawatan kerajaan Kuwait selepas dua bulan penubuhannya.

Agensi berita negara KUNA melaporkan, Perdana Menteri, Sheikh Ahmad Nawaf Al-Sabah menyerahkan peletakan jawatan kerajaan dan Putera Mahkota menerimanya, namun meminta untuk kekal sebagai kerajaan sementara.

Peletakan jawatan kerajaan berlaku selepas pilihan raya Parlimen 29 September lalu, di mana calon pembangkang memperoleh kemenangan yang besar.

Awal bulan Ogos, Sheikh Ahmad dilantik sebagai Perdana Menteri, menandakan kerajaan ke-40 dalam sejarah negara Teluk.

Tugas utama kerajaan adalah membuat persediaan menghadapi pilihan raya selepas Titah Diraja 22 Julai untuk membubarkan Parlimen negara.

Menurut keputusan rasmi, kumpulan pembangkang Kuwait memperoleh hampir 60 peratus kerusi dalam Perhimpunan Kebangsaan 50 kerusi. – Agensi


Kerusi tradisi tak relevan lagi? Yang kalah UMNO, MCA menang selesa

TERUJA dengan pandangan, seorang Ketua UMNO Bahagian Tanjung Piai, Jefridin Atan, menggesa Barisan Nasional (BN) lebih terbuka dalam pemilihan calon untuk Pilihan Raya Negeri (PRN) Johor dengan mengikut selera pengundi berdasarkan majoriti kaum di setiap Dewan Undangan Negeri (DUN).

Pandangan ini telah lama saya lontarkan, tetapi tidak dipedulikan. Tahniah saudara Jefridin atas keberanian menyuarakan pandangan. Harap pimpinan tertinggi UMNO buka mata, buka minda.

Ketua UMNO itu berharap BN akan melakukan pembaharuan dalam pemilihan calon untuk PRN Johor dengan tidak mengambil kira kerusi tradisi sebagai kriteria utama yang tidak lagi relevan, susulan perubahan kehendak dan keperluan pengundi.

Istilah kerusi tradisi sama ada bagi UMNO, MCA dan MIC tidak lagi relevan digunakan pucuk pimpinan tertinggi BN dalam pembahagian kerusi pada PRN Johor.

Katanya lagi, jika majoriti di sesuatu kawasan DUN itu Melayu, sudah tentu kena akur wakil rakyat di situ mestilah daripada UMNO, begitu juga sekiranya kawasan itu majoritinya masyarakat Cina, MCA yang perlu bertanding, janganlah sesekali diletak calon Melayu.

Hairannya, kenapa masih beri kerusi kepada MCA di kawasan majoriti Melayu, atas nama kerusi tradisi?

Keadaan ini, bukan sahaja di Johor tetapi semua negeri. Jika UMNO mahu menang besar dalam PRN Johor dan PRU15, kata-kata ketua bahagian UMNO itu mesti diambil perhatian serius.

Amat tidak adil MCA menang selesa di kawasan majoriti Melayu dan kalah teruk di kawasan majoriti Cina, sedangkan MCA itu, parti Cina tulen, lebih Cina daripada DAP.

Saya cukup bersetuju dengan pendapat ini, “kehendak rakyat perlu diberikan keutamaan, kita sudah tidak boleh terima parti komponen yang rakyat sendiri sudah tidak selesa dengan mereka.”

Sudah sampai masanya MCA menunjukkan kekuatan dan kejantaan mereka di kawasan orang Cina kalau benar namanya Malaysia Chinese Association.

Cuba fikir sejenak, DAP tidak letak nama Cina dalam partinya, tetapi menang besar kawasan majoriti Cina. Kenapa?

Contoh, Parlimen Tanjung Piai, kerusi ini sepatutnya ditandingi UMNO bukan MCA. MCA hanya layak diberikan satu DUN sahaja (Pekan Nanas), dalam Parlimen Tanjung Piai. Itu pun atas belas ehsan, bukan atas nama kerusi tradisi.

Buat masa ini UMNO Bahagian Tanjung Piai cuma mempunyai satu kerusi DUN di Kukup. Manakala kerusi DUN Pekan Nanas dan Parlimen Tanjung Piai adalah kerusi MCA. Tidak adilkan?

Jika terus kekalkan pembahagian sebegini, tidak mustahil UMNO akan menerima tempias dan kelalahannya. MCA tidak rugi apa-apa.

Untuk makluman, masyarakat Melayu kini menjadi majoriti di Pekan Nanas apabila merekodkan peningkatan 57%, manakala di Kukup meningkat 60% perlu dipandang serius pucuk pimpinan BN sewaktu membuat pertimbangan, sebelum sebarang keputusan berhubung parti dan calon diputuskan.

Cukup-cukuplah memberikan talian hayat kepada MCA. Jika parti ini mesra Islam, masih boleh diterima lagi.
Masalahnya perkaumannya sangat menebal. Sentuh sahaja Sekolah Cina, dialah yang akan melompat lebih DAP daripada DAP.

Sebut sahaja RUU355, parti inilah yang paling kuat menentang…fikir-fikirkan

PROF DR MOHD RIDHUAN TEE ABDULLAH


Tahniah Pemuda ISMA gerak kempen pertahan Bukit Melaka

BANGI, 19 Zulhijjah 1441H, Ahad – Presiden gerakan Islam, Ikatan Muslimin Malaysia (ISMA), Haji Aminuddin Yahaya mengucapkan tahniah kepada aktivis-aktivis Pemuda ISMA yang bertungkus-lumus melancarkan kempen ‘Tukar Nama Asal, Hapus Jejak Penjajah’ demi mempertahankan sejarah asal Bukit Melaka.

Pemuda ISMA di Melaka, hari ini berarak ke Bukit St Paul dan menaikkan kain rentang ‘Bukit Melaka’ sebagai simbolik menyokong cadangan pihak berkuasa untuk menukar nama tempat tersebut.

Sebelum ini, Perbadanan Muzium Melaka (PERZIM) bercadang menukar nama Bukit St Paul kepada nama lamanya, Bukit Melaka.

Pengurus Besarnya, Mohd Nasruddin Rahman berkata, usul berkenaan dibuat bagi mengembalikan nilai sejarah bukit berkenaan yang pada awalnya milik kerajaan Kesultanan Melayu Melaka.

Tidak berpuas hati dengan cadangan itu, MCA Kota Melaka bertindak membantah sebarang percubaan untuk menukar nama Bukit St Paul kepada Bukit Melaka.

Naib pengerusinya, Datuk Ronald Gan berkata, Bukit St Paul harus kekal seperti yang telah diketahui selama ini.

Bagaimanapun, Haji Aminuddin sekali lagi mempersoalkan kenyataan MCA itu sedangkan nama Bukit St Paul diberikan oleh penjajah, yang menghancurkan empayar zaman nenek moyang orang Melayu terdahulu.

“Saya tidak faham mengapa MCA bersungguh-sungguh mempertahan nama ‘Bukit St Paul’ dan menentang nama ‘Bukit Melaka’.

“Kembalikan nama tempat-tempat yang diubah oleh penjajah kepada nama-nama asal!,” tegasnya dalam satu kenyataan, hari ini.

Terdahulu, Ismaweb.net melapotkan, bahawa selain menyokong usul PERZIM menukar nama asalnya, kempen digerakkan oleh Pemuda ISMA itu juga adalah permulaan sempena sambutan bulan kemerdekaan ke-63 tahun.

Jawatankuasa Gerakan Massa Pemuda ISMA, Mohd Soufi Anual berkata, kempen yang dilancarkan bermula hari ini akan berlangsung sepanjang Ogos sehingga sambutan Hari Malaysia pada 16 September nanti.


Ada jemaah haji Malaysia dehidrasi, tapi bukan strok haba

MAKKAH, 7 Zulkaedah 1444H, Sabtu – Ketua Rombongan Haji Malaysia, Datuk Seri Syed Saleh Syed Abdul Rahman mengesahkan terdapat jemaah haji negara yang mengalami dehidrasi akibat cuaca panas di Arab Saudi.

Tanpa mendedahkan jumlah jemaah terlibat, beliau berkata, ia merupakan kes terpencil dan tidak serius.

“Mereka menghadapi dehidrasi bukan sehingga ke tahap strok haba, jadi apabila mereka balik ke hotel masing-masing dan ke klinik yang tersedia di setiap hotel (penginapan jemaah haji) di Madinah, mereka telah mendapatkan rawatan serta dinasihatkan untuk berehat.

“Selepas itu, dalam tempoh beberapa jam sahaja mereka telah pulih dan dapat melaksanakan ibadat serta aktiviti harian seperti biasa,” katanya kepada pemberita di sini.

Justeru, beliau menasihatkan jemaah haji yang berada di Makkah dan Madinah menjaga kesihatan supaya tidak terdedah dengan cuaca panas yang mencecah hingga 40 darjah Celsius.

Terdahulu, Syed Saleh menyambut ketibaan kumpulan pertama 284 jemaah haji Malaysia yang memasuki Makkah pada 3.30 petang semalam waktu tempatan, selepas berada enam hari di Madinah.

Turut hadir Pengerusi Mashariq, syarikat muassasah yang bekerjasama dengan Tabung Haji (TH) dalam mengendalikan jemaah bagi musim haji kali ini, Adnan Hussain Mandourah.

Dalam pada itu, Syed Saleh berkata susulan pergerakan darat antara bandar melibatkan jemaah haji telah bermula, Tabung Haji (TH) mengaktifkan pasukan peronda lebuh raya yang akan memantau pergerakan bas serta memberikan perkhidmatan di kawasan rehat dan rawat (R&R).

“Pasukan kesihatan kita juga bersedia dengan ambulans untuk membantu para jemaah haji yang memerlukan bantuan rawatan sepanjang perjalanan di lebuh raya antara Madinah dan Makkah,” katanya.

Sementara itu, kumpulan pertama jemaah haji berkenaan menunaikan umrah kira-kira 9.30 malam pada Jumaat dengan dibimbing Pembimbing Ibadat Haji Tanah Suci (Pihtas).-  Bernama


Majlis akad nikah dibenarkan di masjid Wilayah Persekutuan

BANGI, 10 Safar 1443H, Jumaat – Majlis akad nikah kini dibenarkan di masjid di Wilayah Persekutuan Kuala Lumpur dan Putrajaya.

Perkara itu berkuat kuasa hari ini selepas diputuskan menerusi Garis Panduan Pelaksanaan Majlis Akad Nikah Dalam Tempoh Pelan Pemulihan Negara (PPN) Fasa 2 di Wilayah Persekutuan Kuala Lumpur dan Putrajaya.

Jabatan Agama Islam Wilayah Persekutuan (Jawi) memaklumkan, pasangan yang mempunyai kebenaran berkahwin daripada Jawi hendaklah membuat janji temu dengan pihak masjid bagi mendapatkan tarikh serta waktu akad nikah.

“Kehadiran ke majlis akad nikah di masjid masih terhad kepada 10 orang sahaja.

“Kebenaran diberikan kepada pengantin lelaki, pengantin perempuan, wali, ibu pengantin perempuan, kedua-dua ibu bapa pengantin lelaki, jurunikah, dua orang saksi daripada pihak Jawi atau masjid yang berkenaan dan seorang jurugambar,” katanya dalam kenyataan di Facebook, hari ini.

Jawi juga menegaskan, semua pihak yang dibenarkan hadir ke majlis akad nikah mestilah lengkap menerima vaksin serta mempamerkan sijil vaksin digital.

“Individu yang masih tidak lengkap vaksin adalah diwajibkan untuk menjalani swab test PCR dalam tempoh tiga hari sebelum majlis akad nikah,” katanya.


Ujian pengesahan virus SARS-CoV-2

UJIAN pengesahan bagi virus SARS-CoV-2 dilakukan melalui tindak balas berantai polimerase atau lebih dikenali sebagai RT-PCR. Ujian ini adalah sangat sensitif dan spesifik kerana ianya berupaya mengesan kehadiran genom virus SARS-CoV-2 dari sampel pesakit.

Ujian RT-PCR menggunakan oligomer khusus yang merupakan jujukan nekleotid (nucleotide sequences) yang terdiri dari ‘primers’ dan ‘probe’ yang menyasar patogen yang spesifik. Pengesahan diagnosa berdasarkan kehadiran sekurang-kurangnya dua dari target-target gen berikut iaitu E, RdRp, ORF1ab, N, S dan M.

Dalam ujian RT-PCR, keputusan positif dikesan berdasarkan peningkatan signal ‘flourescent’. Nilai kitaran ambang (cycle threshold) dari ujian ini merupakan bilangan kitaran yang diperlukan bagi peningkatan signal ‘flourescent’ melepasi kitaran ambang.

Paras syiling kitaran ambang bagi kit-kit ujian yang lazim digunakan adalah di antara 38-40 di mana sampel pesakit dengan nilai kitaran ambang yang lebih rendah dari nilai tersebut, ditafsir sebagai positif. Nilai kitaran ambang juga digunakan sebagai anggaran bilangan virus di dalam sampel pesakit.

Semakin rendah nilai kitaran ambang, semakin tinggi bilangan virus di dalam sampel pesakit. Nilai kitaran ambang yang melebihi 40 berkemungkinan mengesan kehadiran serpihan atau fragmen virus yang tidak lagi berdaya hidup (not viable) atau pun merupakan artifak.

Kementerian Kesihatan sentiasa memantau kualiti kit ujian diagnostik COVID-19 yang digunakan dengan panel QC (Quality Control) serta Kawalan Positif (Positive Control), Kawalan Negative (Negative Control) dan Kawalan Dalaman (Internal Control) semasa setiap “run” ujian PCR.

Untuk memenuhi piawaian Antarabangsa, makmal IMR serta 19 makmal hospital KKM juga menyertai Quality Assurance WHO melalui Royal College Pathology Australia Quality Assuarance Program (RCPAQAP).

Di samping itu pihak IMR juga memantau kualiti keputusan ujian makmal molekular yang dijalankan di seluruh negara dengan menyediakan panel ujian secara berkala ke 24 makmal yang menjalankan ujian RT-PCR.

Ketua Pengarah Kesihatan
Tan Sri Dr Noor Hisham Abdullah

Artikel ini disiarkan terlebih dahulu di Facebook Dr Noor Hisham


UMNO Kedah dakwa mungkin PH kalah di Padang Serai kerana pengundi keliru

BANGI, 13 Jamadilawal 1444H, Khamis – UMNO Kedah tidak menolak kemungkinan faktor calon Pakatan Harapan (PH), Dr Mohamad Sofee Razak tewas di Parlimen Padang Serai kerana kelewatan pengumuman kerjasama antara Barisan Nasional (BN) dan PH.

Ketua Penerangannya, Datuk Shaiful Hazizy Zainol Abidin berkata, jika dibandingkan dengan kerusi Dewan Undangan Negeri (DUN) Tioman, pengumuman kerjasama di Padang Serai dibuat agak lewat.

“Ini mungkin menjadi faktor pengundi terkeliru dan tidak mendapat maklumat yang menyeluruh mengenai kerjasama PH-BN ini.

“Ditambah dengan gelombang yang ditiup oleh pihak lawan yang membawa sentimen perkauman, keagamaan sempit yang menakutkan masyarakat dan rakyat dalam berpolitik,” dakwanya dalam satu kenyataan hari ini.

Bagaimanapun, beliau berkata, kekalahan calon PH walaupun disokong oleh rakan-rakan parti di dalam gabungan Kerajaan Perpaduan perlu diterima dengan hati yang terbuka.

“Kita perlu akur dan menjadikan keputusan Parlimen Padang Serai ini sebagai satu iktibar untuk menilai semula segala kelemahan, memperbaiki dan merancang strategi berkesan seterusnya kembali bangkit untuk meraih kepercayaan rakyat bagi menghadapi Pilihan Raya Negeri (PRN) Kedah pada tahun hadapan.

“Pada saya, ini adalah masa yang terbaik untuk kita menilai semula kekuatan yang ada dan memastikan sinergi di antara rakan parti di dalam Kerajaan Perpaduan ini dapat dimaksimumkan,” katanya.

Shaiful menegaskan, kekalahan di Padang Serai bukanlah indikator terbaik untuk merumuskan penolakan rakyat terhadap gabungan PH dan BN kerana di DUN Tioman kerjasama gabungan itu telah berjaya menzahirkan kemenangan.

“Apa jua keputusan, fokus dan tumpuan kini perlu diberikan kepada PRN Kedah yang akan berlangsung pada tahun hadapan.

“Saya yakin dan percaya, melalui perangkaan strategi awal yang berkesan ditambah dengan usaha turun padang serta menyantuni akar umbi bagi menerangkan kekuatan kerjasama parti di dalam Kerajaan Perpaduan, Insya-Allah angin perubahan mampu dilakukan di negeri Kedah ini pada PRN akan datang,” katanya.

Semalam, PN berjaya merampas kerusi Parlimen Padang Serai yang disandang PH selama tiga penggal pada PRU15.

Calon PN, Datuk Azman Nasrudin menang selesa selepas mendapat 51,637 undi dengan majoriti 16,260, sekali gus menewaskan Mohamad Sofee yang meraih 35,377 undi.


Solat Jumaat, jemaah di Selangor ditangguh hingga 27 Oktober: JAIS

BANGI, 26 Safar 1442H, Rabu – Solat Jumaat, solat lima waktu berjemaah dan lain-lain aktiviti pengimarahan di seluruh masjid serta surau di Selangor, ditangguhkan dalam tempoh Perintah Kawalan Pergerakan Bersyarat (PKPB), mulai hari ini hingga 27 Oktober depan.

Pengarah Jabatan Agama Islam Selangor (JAIS), Mohd Shahzihan Ahmad berkata, keputusan itu dibuat susulan pengumuman oleh Majlis Keselamatan Negara (MKN).

Katanya, penangguhan ini akan membabitkan 425 masjid, 278 surau solat Jumaat dan 1,747 surau.

“Tindakan penangguhan ini dibuat selaras dengan penguatkuasaan PKPB di Selangor bagi mengekang penularan kes COVID-19 yang membimbangkan dari terus menular dalam kalangan masyarakat di Selangor.

“Keputusan ini selari dengan hasrat JAIS dalam memastikan pentadbir masjid dan surau di Selangor dapat memberi kelangsungan keselamatan, kesejahteraan dan perlindungan terhadap anak kariah masing-masing dari menerima sebarang kesan penularan wabak dan penyakit, khususnya wabak COVID-19,” katanya dalam satu kenyataan.

Mohd Shahzihan berkata, pentadbir masjid dan surau seluruh Selangor hendaklah memastikan solat Jumaat tidak dilaksanakan sepanjang penangguhan ini, sebaliknya digantikan dengan solat Zohor di kediaman masing-masing.

Manakala, katanya, solat fardhu berjemaah lima waktu pula hendaklah dilaksanakan dengan had bilangan jemaah tidak melebihi tiga orang sahaja, dan azan tetap perlu dikumandangkan pada setiap waktu.

“Aktiviti pengimarahan seperti kuliah Maghrib, kuliah Subuh dan kuliah Dhuha serta aktiviti agama yang lain juga hendaklah ditangguhkan buat sementara, berkuat kuasa pada waktu Subuh hari ini,” katanya.

Beliau berkata, sebarang perubahan kepada penangguhan ini akan dimaklumkan dari semasa ke semasa.

“Ahli jemaah juga dinasihatkan untuk terus berhati-hati, terus berdisiplin dengan mengikuti prosedur operasi standard (SOP) dan melaksanakan kawalan kendiri dalam kehidupan seharian di lingkungan sektor-sektor yang masih dibuka.

“Semoga langkah-langkah pencegahan, doa dan zikir yang diamalkan akan melindungi Selangor dan negara dari wabak ini dan mengembalikan kita semua kepada suasana kehidupan yang normal dan sejahtera,” katanya.


Tiada perhimpunan akan diadakan 8 Disember: KPN

BANGI, 8 Jamadilawal 1444H, Sabtu – Sebuah video memaparkan seorang lelaki memberikan ucapan berbaur perkauman dan menyatakan satu perhimpunan akan diadakan pada 8 Disember adalah kejadian pada tahun 2018 yang ditularkan semula.

Menurut Ketua Polis Negara, Tan Sri Acryl Sani Abdullah Sani, semakan mendapati video berkenaan dirakam pada tahun 2018 ketika isu Konvensyen Antarabangsa Mengenai Penghapusan Segala Bentuk Diskriminasi Kaum (ICERD) sedang diperkatakan.

Beliau berkata, perhimpunan yang dimaksudkan dalam video terbabit adalah himpunan anti-ICERD yang berlangsung pada 8 Disember 2018 di Dataran Merdeka, Kuala Lumpur.

“Video tersebut telah ditularkan kembali oleh pihak-pihak tidak bertanggungjawab dengan tujuan membangkitkan kegusaran awam dan kekeliruan, seolah-olah terdapat perhimpunan yang akan dianjurkan pada 8 Disember 2022.

“Sehingga kini, tiada sebarang maklumat mengenai perhimpunan yang akan diadakan oleh mana-mana pihak pada tarikh 8 Disember 2022 seperti yang cuba digambarkan,” katanya dalam kenyataan, hari ini.

Serentak itu, Acryl Sani mengulangi komitmen Polis Diraja Malaysia (PDRM) dalam menjamin keselamatan awam, termasuk memberi amaran tindakan tegas jika mana-mana pihak dikesan mengadakan sebarang perhimpunan atau perarakan di tempat terbuka yang boleh mengancam ketenteraman awam.

“PDRM turut menasihatkan orang ramai untuk tidak menyebar atau berkongsi lanjut sekiranya telah menerima video berkenaan.

“Kerjasama sebagai pengguna media sosial yang bertanggungjawab amat diperlukan bagi mengelak berita-berita tidak benar daripada disebarkan,” katanya.

Katanya, mana-mana individu yang dikesan menyebarkan video itu boleh diambil tindakan di bawah Seksyen 505(b) Kanun Keseksaan (kenyataan-kenyataan yang boleh mendatangkan ketakutan awam) dan Seksyen 233 Akta Komunikasi dan Multimedia 1998.


Sokongan pada PH-BN merosot kerana kepincangan pimpinan Anwar

Oleh Zuhayati Yazid

BANGI, 26 Muharam 1445H, Ahad – Mesej rakyat mahukan peralihan kuasa terbukti apabila sokongan terhadap Pakatan Harapan (PH)-Barisan Nasional (BN) merosot di semua enam negeri termasuk Pulau Pinang dan Selangor yang merupakan kubu kuat gabungan itu.

PH-BN hilang 21 kerusi di Selangor (hanya menang 34 daripada 55 kerusi) dan juga hilang dominasi dua per tiga Dewan Negeri.

Begitu juga di Pulau Pinang, gabungan itu hilang 10 kerusi (menang 29 kerusi sahaja daripada 39) berbanding PRU14 yang lalu.

Bukan itu sahaja, BN atau UMNO turut kalah teruk di kerusi-kerusi milik mereka di Kedah, Kelantan, Terengganu, Selangor dan Negeri Sembilan apabila analisa menunjukkan majoriti undi UMNO telah beralih kepada calon-calon Perikatan Nasional (PN).

Naib Presiden BERJASA, Ir Ts Muhammad Lukman Al Hakim Mohamad yakin fenomena ini berlaku disebabkan kepincangan Kerajaan Pusat yang dipimpin Datuk Seri Anwar Ibrahim sejak PRU15 yang lalu.

Kerajaan campuran ini bermula dengan menipu rakyat apabila tidak menunaikan manifesto PRU15 – yang paling ketara ialah Perdana Menteri memegang jawatan Menteri Kewangan, lantikan politik dalam GLC serta melindungi Presiden UMNO yang masih mempunyai banyak kes rasuah dan salah guna kuasa yang belum selesai, katanya.

“Kerajaan Madani Anwar Ibrahim juga dilihat hanya kuat menyalak membenteras rasuah tapi turut terpalit pelbagai isu salah guna kuasa berkaitan penggunaan helikopter dan kereta mewah Perdana Menteri sendiri.

“Lebih malang, selepas lebih kurang setahun memerintah, tidak ada impak positif yang berjaya dibina untuk membawa Malaysia lebih maju, malah para pimpinan PH-BN sibuk berpolitiking.

“Mereka juga membunuh karakter musuh politik masing-masing serta memperkukuhkan cengkaman parti politik masing-masing (bukan negara) untuk elak ditumbangkan serta menang dalam PRN 2023 dan PRU16 nanti,” katanya.

Justeru, Lukman percaya keputusan semalam disebabkan pengundi anak muda yang prihatin dan cekap memerhati dengan memberikan indikator awal dalam PRN 2023 kali ini.

“Kerajaan Madani ini amat tidak berkredibiliti untuk memacu negara. Jika Malaysia inginkan perubahan, rakyat perlu terus membina momentum dan membuat perubahan dalam PRU16 nanti,” katanya.


Jakim nafi sudah tetapkan tarikh 1 Syawal

BANGI, 13 Ramadan 1444H, Selasa – Jabatan Kemajuan Islam Malaysia (Jakim) menafikan kenyataan dibuat pihak tertentu mengenai penetapan tarikh Hari Raya Aidilfitri 1444H/2023M.

Dalam kenyataan penafian hari ini, Jakim memaklumkan kalendar memaparkan tarikh-tarikh penting Islam – termasuk Hari Raya Aidilfitri kononnya jatuh pada 21 April ini – yang didakwa dikeluarkan jabatan itu adalah tidak sahih.

“Semua pihak dinasihatkan supaya menghormati proses penentuan rasmi tarikh Hari Raya di negara ini yang dibuat oleh Penyimpan Mohor Besar Raja-Raja (PMBRR) selaku pihak yang diamanahkan oleh Majlis Raja-Raja,” katanya.

Terdahulu, tular kenyataan memparkan Kalender Islam di media sosial yang menghimpunkan tarikh-tarikh penting termasuk 1 Syawal yang dikatakan akan disambut pada 21 April.

Sementara itu, bagi musim haji pula bermula pada 26 Jun 2023, Hari Arafah jatuh kepada 27 Jun 2023 dan Aidiladha disambut 28 Jun 2023.

Tahun lalu, rakyat di negara ini menyambut Hari Raya Aidilfitri secara mengejut apabila tarikh sambutan diumumkan sehari lebih awal.


DAP cabar titah Agong martabat tulisan Jawi di Pahang?

BANGI, 11 Zulhijjah 1441H, Sabtu – Tindakan ADUN parti tamak haloba DAP, memfailkan permohonan mencabar ketetapan kerajaan Pahang yang mewajibkan tulisan Jawi di papan tanda dan iklan di premis perniagaan negeri itu – membuktikan perjuangan mereka yang cuba menafikan jati diri warisan Tanah Melayu.

ADUN Tras DAP, Chow Yu Hui dilapor memfailkan permohonan untuk mahkamah menyemak semula arahan yang dikeluarkan kerajaan negeri dan pihak berkuasa tempatan untuk mewajibkan tulisan Jawi di papan tanda dan iklan di premis perniagaan di Pahang.

Memetik laporan portal liberal MalaysiaKini, Yu Hui mendakwa, kerajaan Pahang dan kerajaan tempatan tidak harus memaksa orang ramai, terutama pemilik perniagaan, pertubuhan bukan kerajaan (NGO) atau mana-mana pihak untuk menyertakan tulisan Jawi di papan tanda mereka.

“Ini menafikan kebebasan mereka untuk membuat pilihan. Setiap pihak ada khalayak sasaran sendiri.

“Misalnya, pelanggan di restoran Cina atau kedai barangan agama Buddha/Taoisme adalah orang bukan Melayu yang tidak boleh membaca Jawi. Jadi apa perlunya menyertakan tulisannya (di papan tanda)?” soalnya.

Mengulas tindakan pemimpin parti rasis itu, Setiausaha Majlis Ulama ISMA (MUIS), Dr Ahmad Sanusi Azmi berkata, cetusan idea serta pengaruh melawan ini berupaya menjadi agen pemecah belah masyarakat muslim.

“Pemerintah muslim seharusnya berpendirian tegas seperti yang dilakukan oleh khalifah muslim terdahulu. Dalam perkara yang memelihara dan memartabatkan Islam, pemimpin seharusnya tegas mempertahankannya.

“Perhatikan bagaimana Saidina Umar dahulu pernah melarang non muslim dari memakai kopiah dan serban hanya kerana ingin memuliakan Rasulullah, memartabatkan syiar Islam,” katanya menerusi hantaran di Facebook hari ini.

Pada masa sama, Dr Ahmad Sanusi menegaskan pada hakikatnya, penguatkuasaan tulisan Jawi ini dilakukan susulan dari titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi memartabatkan semula tulisan yang semakin terpinggir itu.

Beliau hairan DAP tetap konsisten membantah perkara itu meskipun Yang di-Pertuan Agong sendiri bertitah agar tulisan Jawi dimartabatkan.

“Apakah yang menyebabkan DAP begitu konsisten mencabar isu Jawi ini? Apakah mereka benar-benar membenci tulisan yang menajdi lambang jati diri Tanah Melayu ini?

“Perhatikan betapa hipokritnya golongan ini. Apabila Persatuan Pengguna Islam Malaysia (PPIM) mencadangkan agar logo halal diberikan klasifikasi berlainan bagi membezakan di antara pengeluar muslim dan pengeluar non muslim, mereka (Gabungan Pertubuhan Cina Malaysia (Hua Zong)) bersungguh membantah penghasilan logo berbeza.

“Bersungguh pula mereka ingin menggunakan logo halal yang bertulisan Jawi. Namun apabila kerajaan Pahang mewajibkan penggunaan tulisan Jawi di papan tanda negeri itu, pihak DAP segera membantah!,” katanya.


Kerajaan teliti kenakan larangan transgender masuk masjid di Wilayah Persekutuan

KEMAMAN, 17 Safar 1443H, Jumaat – Kerajaan sedang meneliti untuk mengenakan larangan daripada memasuki masjid terhadap golongan ‘mukhannath’ atau ‘transgender’ di Wilayah Persekutuan, sebagaimana yang telah dilaksanakan di Perlis.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, tindakan pihak berkuasa agama di Perlis yang mengenakan larangan tersebut adalah wajar bagi menjaga kesucian masjid dan menghindari kekeliruan dalam kalangan masyarakat.

“Saya bercakap dalam konteks Wilayah Persekutuan kerana itu dalam bidang kuasa kita. Negeri-negeri lain terpulang kepada pihak berkuasa agama masing-masing. Soal kita hendak galakkan negeri-negeri ikut apa yang dilakukan di Perlis, kita kena tengok kepada keseriusan kes yang berlaku (di negeri-negeri).

“Bagi saya apa yang dilakukan oleh Perlis itu adalah satu tindakan yang boleh dicontohi kerana kalau golongan ini masuk ke dalam masjid mereka lelaki, kadang-kadang mereka pakai tudung jadi itu sangat tidak sesuai. Kalau orang lelaki masuk ke sebelah Muslimat, jadi itu sudah mengganggu privasi kumpulan wanita. Tetapi kalau mereka hadir (ke masjid) untuk bertaubat itu tidak apalah,” katanya.

Beliau berkata demikian selepas menyempurnakan Program Inspirasi Qaseh Kami: Food Bank YaPEIM 3.0 Di Kemaman, di pekarangan Stesen Teksi di sini hari ini.

Ahmad Marzuk berkata, bagaimanapun setakat ini, pihaknya belum menerima maklumat atau laporan berkaitan ‘pencerobohan’ golongan transgender di masjid dan pihaknya percaya tindakan larangan yang dilakukan di Perlis itu adalah sebagai satu langkah pencegahan.

Dilapor baru-baru ini, Mufti Perlis, Datuk Dr Mohd Asri Zainul Abidin dalam kenyataan yang dimuatkan dalam Laman Web Rasmi Jabatan Mufti Negeri Perlis menyatakan golongan ‘mukhannath’ atau lebih dikenali dengan panggilan ‘mak nyah’ atau transgender diharamkan memasuki masjid dalam keadaan kecelaruan jantina kerana boleh mengganggu suasana ibadah di masjid.

Mohd Asri berkata, berdasarkan keputusan Mesyuarat Jawatankuasa Fatwa Negeri Perlis kali ke-53/2021 pada 23 dan 24 Jun lepas, golongan ini sengaja menyerupai jantina berbeza dan termasuk dalam golongan fasik. – Bernama


Thailand rancang buka sempadan dengan Malaysia pada Mac

BANGKOK, 12 Rejab 1443H, Isnin – Thailand merancang membuka semula sempadannya dengan Malaysia bulan depan, dalam usaha merangsang kembali sektor pelancongan serta ekonomi di wilayah selatan.

Jurucakap kerajaan, Rachada Dhbadirek berkata, Perdana Menteri, Prayut Chan o Cha mengarahkan Pusat Pentadbiran Situasi COVID-19 (CCSA) dan pusat operasi kecemasan pelancong serta sukan membuat garis panduan mitigasi pandemik, bagi membuka semula sempadan di beberapa wilayah khususnya di Songkhla, Yala, Narathiwat dan Satun.

“Berikutan dasar kerajaan untuk membuka gelembung perjalanan dengan Malaysia, pelancong dari negara jiran akan dibenarkan masuk di bawah skim ‘Test and Go’ tanpa perlu menjalani kuarantin ketika masuk ke negara ini,” katanya.

Bagaimanapun Rachada berkata, pelancong masih perlu menjalani dua ujian saringan termasuk lulus ujian Rt-PCR apabila memasuki Thailand.

Tegas beliau, Perdana Menteri yakin Thailand akan kekal sebagai antara destinasi pelancongan utama dunia walaupun berdepan pandemik.

“Kerajaan akan menyokong usaha-usaha lain untuk menggiatkan semula sektor pelancongan dengan menekankan hal-hal berkaitan kesihatan dan keselamatan awam,” kata Rachada.

Sementara itu, Inspektor Jeneral di Zon Kesihatan Awam 12, Dr Suthep Phetmak berkata, situasi COVID-19 di kedua-dua negara kini adalah sama dan berada dalam keadaan berjaga-jaga.

Sabtu lalu, 20,000 kes baharu direkodkan, namun agensi kesihatan awam Thailand menjangkakan risiko pembukaan semula sempadan adalah rendah.

Bagaimanapun, Rachada menjelaskan, sebelum pembukaan semula, agensi kerajaan akan menyediakan proses imigresen, ujian, hotel dengan standard SHA+ serta operasi perniagaan dengan Tetapan Bebas COVID.

Proses-proses berkenaan turut dilakukan di kawasan pengangkutan awam, lokasi pelancongan, restoran dan pusat membeli-belah.- Agensi


Kesatuan pekerja Lubnan kecewa, keadaan hidup merosot

BEIRUT, 27 Safar 1442H, Khamis – Rakyat dan kesatuan pekerja Lubnan mengadakan demonstrasi di pelbagai wilayah di negara ini, bagi menentang penghapusan subsidi serta menyuarakan kekecewaan berikutan kemerosotan keadaan ekonomi dan kehidupan.

Tunjuk perasaan itu dilakukan susulan seruan yang dibuat oleh Gabungan Umum Pekerja Lubnan (CGTL) untuk menyatakan bantahan mereka.

Pekerja di Pelabuhan Tripoli dilaporkan, duduk di hadapan ibu pejabat kesatuan itu sebagai bantahan terhadap kemerosotan keadaan ekonomi dan kehidupan melalui penghapusan subsidi bahan asas terutama bahan bakar, ubat-ubatan serta gandum.

Pekerja dan pemandu sektor awam, serta wakil sektor pengangkutan darat dan kesatuan mereka menyekat jalan Tripoli-Beirut dari dua arah.

Pada pagi Rabu, anggota Kesatuan Pengangkutan Jalan Mount Lebanon bersama pemandu bas menutup jalan antarabangsa di persimpangan bandar Aley, dan memarkir bas di tengah-tengah jalan.

Sejumlah penunjuk perasaan membantah kenaikan subsidi bahan bakar di hadapan Bank of Lebanon dan American University Hospital (AUH) di ibu kota Beirut, sebagai tindak balas kepada seruan CGTL.

Di Sidon dan selatan Lubnan, pemandu kenderaan awam dan bas mini mengadakan demonstrasi di Dataran Nejmeh dan meletakkan papan tanda di kenderaan mereka menuntut pengecualian daripada bayaran mekanik, yang menunjukkan bahawa mereka sedang bergelut kerana keadaan ekonomi yang teruk dan kenaikan harga kereta, alat gantian dan keperluan harian.

Ketua Gabungan Umum Pekerja Lubnan, Bechara Asmar mendesak, pembentukan Kabinet sambil meminta semua ahli politik bertanggungjawab atas penyelewengan mereka sebelum ini.

Asmar juga menyeru semua rakyat Lubnan untuk berdiri bersama konfederasi pekerja Lubnan untuk mendapatkan kembali hak-hak rakyat.

Lubnan sedang mengalami krisis ekonomi dan kewangan terburuk di tengah kekurangan rizab mata wang asing, mendorong bank-bank Lubnan untuk mengenakan kawalan modal tidak rasmi pada pengeluaran pound Lubnan sementara dolar AS tidak lagi tersedia di bank.

Lebih-lebih lagi, penularan COVID-19 memburukkan keadaan, menyebabkan beberapa syarikat keluar daripada perniagaan sambil memberhentikan ribuan pekerja.

Menurut Bank Dunia, kadar kemiskinan di negara ini melebihi 55 peratus, dengan mereka masih bekerja telah kehilangan sekitar 80 peratus dari nilai gaji mereka. – Agensi